10ETATIK AURRERA: Iparraldeko Kronika

Baionako elkarretaratzea, Nicolas Bonnemaison medikua, Zortzi laborari epaituak, eta Protestaldiak izan dira Pantzo Irigaraik jorratu dituen gaiak.

DESKARGATU HEMEN


Gasteizko nesken

kontra bihar, Hernani

Bosgarren da Hernani sailkapenean, eta partiduak irabazi, eta gora egitea dute helburu. Bihar laugarren taldearekiko duten tartea gutxitzeko aukera izango dute, Gasteizko neskei irabazita; 16:00etan.


Lamuza Parkeko eta beste bi guneetako argiteria sistema berrituko du udalak

Obrak egingo dituen enpresak bost asteko epea izango du lanak amaitzeko. 59.983 euro baliatuko dituzte guztira.

Herriko hainbat guneetako argiteria berrituko dute, Laudioko Udalak jakinarazi duenez. Hiru zonaldetako argiak aldatuko dituzte: Lamuza Parkekoak, Lamuza Plazakoak eta Nerbioiko Kaleko bigarren zenbakiko zebrabidearen albokoak.

Amets Meazak azaldu du ez dela “lan puntuala” izango. “Azken urteetan 60.000 euroko diru-saila zehaztu dugu aurrekontuetan. Modu horretan joan gara berritzen herriko zenbait kaletako argiztapena”. Bi helburu ditu hori egiteak, zinegotziaren esanetan: “Kontsumoa murriztea eta eraginkortasun energetikoa handitzea”.

Bost asteko epea

59.983 euro baliatuko dituzte obra hori egiteko. Hala ere, oraindik esleitzeke dago obra. Behin hori zehaztuta, hautatutako enpresak bost aste izango ditu aipatutako zereginak betetzeko.

Meazaren esanetan, hainbat hobekuntza egingo dira baita ere Lamuza Plazako berdeeguneetan, “udalaren baliabideekin”.


Andregaien soinekoak

Kolore zuritik hasi eta beltzeraino

Andregai bat, soineko bat. Klasikoa, abangoardista, retro, printzesa, ausarta... Gaur egungo andregaiek duela urte batzuk baino aukera zabalagoa dute. Nahiz eta kolore zuria, mantelina edo beloa eta dandar luzea diren gehienetan hautatzen dituztenak, diseinatzaileek gustu guztietarako soinekoak sortzen dituzte. Garrantzitsuena, andregaiaren estilo pertsonala joera guztien gainetik egotea da.

Bilatzen hasi baino lehen, soineko tradizionala edo modernoaren artean aukeratu behar da. Farfailak, bordatuak, mantelina edo beloak, inperio mozketak eta uhalik gabeko eskoteak dira jantzi klasikoenaren ezaugarri nagusiak. Baina badira joera ausartak ere. Soineko modernoenek bolumen handia hartzen dute, vintage modan inspiratzen dira, eta harribitxi, gerriko zabal, lore eta kolore ezberdinetako lazoekin chic ukitua dute. 2008ko joeren artean zilarra, pastel tonuak, elektrikoak, estanpatuak eta kolore beltza ikusten dira.

Estiloaz harat, andregaiari soinekoak ongi gelditzea da garrantzitsuena. Adibidez, lepoa luzea dutenei eskote zabalek ongi emanen diete; hain argalak ez direnentzako soineko armatuak egokiagoak dira; argalentzako bolumen handiko gonak dira aproposak; flamenko inspirazioko soinekoak gerri markatuak dituztenentzako egokiagoak dira; bular handia dutenentzako piko edo eskote karratuak aukera ona dira.


Marketin sozialeko erasoaldia Europan

Europar Batasunak zuzentarau eta gomendio multzo bat onartuko du agenda soziala berreskuratzeko. Iragarria zuen halakorik egitea, baina ahaztuta zeukan. Familiaren eta lanaren arteko kontziliazioa hobetzeko lau ekimen daude tartean, baita babes soziala –langabetuak barne–, kontratazioa eta lanegunak hobetzeko neurriak ere.

Merkatarien Europa honetako arduradunak, Kapitalaren Europa, oso kezkatuta daude eskuin muturraren gorakadarekin –orain Frantzian ere bai–, “populismoarekin” eta eurofobiarekin. Beldur dira ez ote duten langile eta herritarren artean eztanda egingo. Ez dira gizarte justu eta berdinago baten bila ari. Ez. Urtarrilean munduko eliteak Suitzako Davosen bildu zirenean ere esan zuten: hazkunde ekonomikoaren etekinak apur bat helarazi behar zaizkio jendarteari, matxinada eta mobilizazioak saihesteko. Horregatik, EBk marketin sozialeko operazioa jarri du martxan. Bere jokabidea zertxobait aldatuko du –apurrak banatuko ditu– eredua berarekin etekinak pilatzen segitzeko.

Globalizazio kapitalistari jarraiki, orain arte murrizketa politikak sustatu eta mantendu izan dira EBn, horrek herritar eta langileentzat dakartzan ondorioekin: multinazionalak gero eta aberatsago diren heinean, langileak deslokalizazioak jasan dituzte, soldatak jaitsi dizkiete, babesgabetasun soziala areagotu da, gazteen arteko langabezia ere bai, prekarietatea, desberdintasuna eta diskriminazioa emakumeen artean... Orain, eskuak garbitu nahi dituzte euren Europarekin jarraitu ahal izateko: kapitalarena. Marketin erasoaldi erabatekoa da! Europa sozialak beste eredu sozioekonomiko bat behar du... gaur egun ez al da halakorik existitzen?


Israelek ehun palestinarren gorpuak euren senideen esku uztea onartu du

Preso palestinarrek gose greba etetearen truke hartutako erabakietako bat da. Horrekin batera, Gazako presoen senideei bisitak onartzea, bakartze zigorrak deuseztatzea eta atxiloketa administratiborik ez berritzea erabaki du gobernuak. Gaur, sortu zela 64. urteurrena ospatuko du Israelek, eta palestinarrek 1948an tragedia bat hasi zela gogoraraziko dute.

Israelgo Gobernuak ehun bat palestinarren gorpuak horien senideen esku utziko ditu, atzo preso palestinarrek gose greba eteteko egindako hitzarmeneko baldintza gisa. Presoek gose greba amaitu dute, Israelek baldintzak onartu dituelako.

Ofir Gendelmanek, Benjamin Netanyahu Israelgo lehen ministroaren bozeramaileak, gaur baieztatu du Israelek gorpuak palestinarren esku uztea onartu duela. Israelgo Gobernuak palestinarren ehunka hilotz ditu palestinarrek Zenbakien Hilerria esaten dioten gune batean.

Greba uztearekin batera, Israelen aurkako erasorik ez egitea hitzartu dute palestinarrek. Tel Avivek hiru kontuok betetzea onartu du: Gazako presoen senideei bisitak onartzea, bakartze zigorrak deuseztatzea —preso batzuek urteak daramate bakartuta— eta atxiloketa administratiborik ez berritzea.

Nakba eguna, aberriratzeko eskubidearen aldarria

Gaurko egunarekin, Israelek sortu zela 64. urteurrena ospatuko du. Eta palestinarrek 1948an tragedia bat hasi zela gogoraraziko dute. Urte hartako gertaerek etengabeko ihesaldia eragin zuten, gaur egun zazpi milioi palestinar baino gehiago erbestean izateraino.

Urte hartan, 726.000 herritarrek ihes egin behar izan zuten etxetik, edota bota egin zituzten, eta ehunka lagun hil zituzten. 414 herrixka kiskali zituzten israeldarrek, eta palestinarren ondasunak bereganatu zituzten. 1952an Israelgo Legebiltzarrak Herritartasunaren Legea onartu eta gero, palestinarrei herritartasuna ukatu egin zieten estatu berrian, eta 1967an, Gaza eta Zisjordania militarki okupatu zituztenean, egoera larriagoa egin zen; berriz ere ihesaldi masiboa eragin zuten.

Nakba eguna palestinarren aldarrikapen eguna izaten da; Israeli sarraskiagatik erantzukizuna eta auziari irtenbide bat eman diezaioten eskatzeko ateratzen dira palestinarrak kalera, Lurralde Okupatuetan nahiz erbestean. Etxera itzultzeko eta herri modura etorkizuna erabakitzeko eskubidea aldarrikatzen dute.


Kronika: Zast Ulaciak ezin izan du 23. jardunaldiko partida irabazi

EBA saskibaloi ligako AA multzoan jokatzen duen Zast-Ulacia talde zarauztarrak ezin izan du multzoaren sailkapeneko bosgarren postuan dagoen Ardoi taldeari irabazi. Partidaren azken emaitza 75-84 izan den arren, etxeko taldea aurrean izan da markagailuan azken minutura arte.

Gorabehera handiko partidua

Partiduko lehen laurdena elkarren indarrak neurtzeko izan da bi taldeentzat, eta puntu bakar

batez gailendu da Zizur Nagusitik etorritako Ardoi taldea. Lehen laurden horretan argi geratu

da partidu oso estua izango zela eta defentsak nabarmenduko zirela.

Etxeko taldeak ez du bigarren laurden onik egin eta partidaren erdira lau puntuko

desabantailarekin iristea izan da egin duen onena; izan ere, hamar puntuko aldea ere izan du

Ardoi taldeak laurdenaren erdialdera. Baloi asko galdu ditu Zast-Ulaciak bigarren laurden

horretan, asko kostatzen zitzaion jokoari abiadura ematea, eta huts asko egin ditu

paseetan.

Partidaren atsedenaldira iritsita, beste jarrera batekin berrekin dio partiduari Zast-Ulaciak.

Defentsa estutu du eta horrek konfiantza eman dio erasoan. Gainera, taldeko zenbait jokalarik

hiruko saskiratze batzuk sartu dituzte, ondo erantzunez talde nafarraren guneko defentsari.

Kantxaren bi aldeetan izandako hobekuntza horri esker, sei puntuko abantailaz ekin dio Zast-

Ulaciak partiduko azken laurdenari.

Azken minutu beltza

Zizur Nagusitik etorritako taldeak partidaren une erabakigarrian asmatu du aurretik jartzen,

eta min handia egin dio horrek etxeko taldeari. Ardoi taldea oso talde fisikoa ez izan arren,

eskarmentu handikoa da, eta bere presio handiak ito egin du Zast-Ulaciaren erasoko jokoa

azken minutu horretan. Aurretik jarri izanaren bultzadak indarturik, amaierako jaurtiketa

luzeak asmatu eta bederatzi puntuko errentaz irabazi du partidak talde nafarrak.

Denboraldiaren azken txanpa

Zazpi partida baino ez dira geratzen denboraldia amaitzeko, eta Zast-Ulaciak lau jokatuko ditu

etxetik kanpo eta hiru etxean. Etxean galdu berri duen partidaren ondoren, etxetik kanpo

partidak irabazten hastea komeni zaio, nekeza izango baitu, bestela, mailari eusteko helburua

betetzea.


Geroa Bai Iruñeko udal gobernuan sartuko da

Joseba Asiron alkateak jakinarazi du aldaketak egingo dituela bere udal gobernuan.

Laster aldaketak izango dira Iruñeko udal gobernuan, Joseba Asiron alkateak iragarri duenez.

Geroa Bai udal gobernuan sartuko da eta bi hautetsi izango ditu, horietako bat Segurtasunekoa.

Aritz Romeo (EH Bildu) izan da orain arte Segurtasuneko zinegotzia eta hark egindako lana goraipatu du Asironek. Kargu hori utziko badu ere, Romeok udal gobernuan jarraituko du, beste ardura batzuk hartuta.

Horrela bada, aldaketa politikoa ahalbidetu zuten lau indar politikoek osatuko dute aurrerantzean Iruñeko udal gobernua. Geroa Bai Asironen gobernua kanpotik babesten aritu da, bestelako erantzukizunik hartu gabe.

EH Bilduk, Aranzadik eta Izquierda-Ezkerrak eskumenak banatu beharko dituzte eta Geroa Baik bi zinegotzi izango ditu.


Aurrematrikula, ikasle berrientzat

Gaurtik ekainaren 2ra arteko epea daukate ikasle berriek, Musika Eskolan aurrematrikulak egiteko, 12:30etatik 14:30etara eta 15:30etatik 20:00etara. Ate ireki saioak ere izango dira aukeran, hitzordua hartzen dutenentzat (943 33 70 50), eta ostegunean kontzertu berezi bat izango da Biterin, 19:00etan.


SPDk baiezkoa eman dio koalizio handiari

Bost orduko hitzaldien ostean, alderdiko kideek babestu egin dute Schulzen proposamena, baina eztabaidak argi utzi du alderdikideen arteko arrakala.

Ez zegoen baiezkoa esatea beste biderik, eta horrela esan die Martin Schulz SPDko buruak ere. Alternatiba bozak egitea zen eta horrek sozialdemokraten gainbehera eragingo zuen, edo hori defendatzen zuten baiezkoaren aldekoek. Hala eta guztiz ere, SPDko kideek koalizio handiari emandako baietza ez da erabatekoa izan.

Bost orduko hitzaldi eta eztabaiden ostean, aldeko 362 boto jaso ditu proposamenak eta kontrako 279. Schulzek bere alde zituen buruzagi nagusiak, baina ez hala gazte mugimenduak. "Alemaniaren eta Europa egonkor baten" aldeko haren hitzek ez dituzte militante berrienak konbentzitu.

SPDko buruak onartu zuen Merkelen taldearekin lortuko akordioa "hobetu" zitekeela, eta horretan ahalegintzeko hitza ere eman zuen. Besteak beste, osasun publikoa hobetzeko eta errefuxiatu familiak elkartzeko.

Angela Merkel kantzilerrak ontzat eman du SPDren baietza, baina ohartarazi du hori ez dela bidearen amaiera. "Negoziazio saio luzeak ditugu aurretik. Horretarako hilaren 12ko aurreakordioan oinarrituko gara".


Maila lehenbailehen mantentzea du helburu Amenabar Zarautzek

Amenabar Zarautz taldea. (Aitor Loidi)

Zarauzko Eskubaloiko gizonezkoen taldeak ekin dio denboraldiari. Amenabar Zarautzen aurtengo helburua maila mantetzea da, eta “ahal bada, etxeko lanak ahalik eta azkarren egitea, estuasun gutxiago izateko”, zehaztu du Aitor Urbitarte Txangurro entrenatzaileak. Duela bi urte azken jardunaldian salbatu ziren jaitsieratik, eta aurreko denboraldian bi jardunaldiren faltan: “Ea aurten lasaiago eta hobeto ibiltzen garen, sailkapeneko erdialdean kokatuta”.

Irakurri albiste osoa Zarauzko Hitzaren webgunean.


Musika klasiko kontzertua antolatu du igandean, Bilbon, Ibilaldia 2004k

Euskal Herriko Musika Eskolen Elkarteko Orkestra Txikiak eta Abesbatzak musika klasikoko kontzertu bat eskainiko du igande honetan, Bilboko Arriaga Antzokian, Leioako Betiko ikastolak eta Sopelako Ander Deuna ikastolak antolatuko duten Ibilaldia 2004ren programazio kulturalaren baitan. Saioa 12:30etan izango da eta sarrerak BBKko Teleka kutxazainetan eta Arriagan bertan egongo dira salgai 3 eurotan.

Ibilaldiaren eta aipatutako ikastolen, eta Euskal Herriko Musika Eskolen Elkarteko arduradunek Bilbon eskainitako prentsaurrekoan atzo azaldu zutenez, kontzertuak bi zati izango ditu. Lehenengo saioan, orkestrak bi pieza eskainiko ditu, eta abesbatzak beste bi, guztira 20 minutuko iraupenarekin. Pieza hauek "oso koloretsuak" dira, haur eta gazteei zuzenduta baitaude. M. Ipolitov Ivanov-en "Procession of the sardar" eta Richard Cohen-en "Piraten altxorraren martxa" piezak entzungo dira lehenengo zati honetan.

Bestalde, bigarren saioan, Xabier Jacintoren "Nunué" ipuin musikala eskainiko dute, narratzaile, orkestra eta abesbatzarentzat. Bereziki talde hauentzat konposatua den obra da, eta mundu mailako estreinaldia izango da (guztira 20 edo 25 minutu). Iñaki Beraetxe izango da narratzailea.

Ipuina euskaraz izango da, eta Nunué deituriko neskato bat du pertsonai nagusi gisa. Nunué Afrikan bizi da eta bere herrian euririk egiten ez duenez, euriaren bila abiatzea erabakitzen du. Bidaia luze-luzea egin eta gero, herri batera heltzen da, baina herri horretan dragoi bat bizi da, neska-mutil guztiak mendiko kobazulo batean bahituta dituena.

Nunué herriko ume txikiekin batera haiek askatzera abiatzen da. Umeak, txikiak direnez, zulo txikietatik sartzen dira eta beren neba-arrebak askatzen dituzte; bien bitartean, Nunué-k, dragoiari aurre egiten dio, eta neskatoa beltza denez, dragoiak ez du ikusten baina harrapatu nahian ahotik sua jaurtitzen hasten da, eta kobazulotik irten ezinik geratzen da, sumendia sortuz. Denak kanpoan daudelarik irtetzen da Nunué menditik, hodei bat pote batean sartu eta bere herrira itzultzen da, behar zuen euriarekin.

Euskal Herriko Musika Eskolen Elkartea

Euskal Herriko Musika Eskolen Elkarteko Orkestra Txikia 12 eta 17 urte bitarteko 40 neska-mutilez osaturik dago. 1998-1999 ikasturtean sortu zen helburu pedagogiko batekin. Orkestra honekin, Elkarteko eskoletan dauden umeei, musika beste elkargune batean parte hartzeko aukera ematen zaie, non beren formazioarekin jarraitu ahal duten, gero orkestra gaztera pasatzeko edo bertan dauden bitartean, musika eginez gozateko.

Sortu zenetik, zenbait kontzertu eman ditu, publikoaren gozamena lortuz, bai jotzen duten obrengatik, baita umeak lanean jartzen duten ilusioarengatik ere. Gaur egungo zuzendaria Iñaki Lagos da.

Bestalde, Elkartearen Abesbatza 1997-1998 ikasturtean jarri zen martxan, garai hartan Juncal Guerrerok zuzenduta. Bi urteko garaia pasata, eta lan egin gabe beste urtebete egon eta gero, gaur egungo abesbatza sortu zen, Estibaliz Arrizabalagak zuzenduta, eta Elkarteko zenbait Musika Eskoletako kantariekin osatuta. Orotara, 45 partaide ditu, Euskadiko alde guztietatik helduak.

Abesbatza, capellaz abestutako errepertorioaz gain, Elkarteko orkestrekin bat egiten du jo behar dituzten obren arabera, talde guztien elkarlana egin dezaten ideiarekin, musika proiektu polit honen barnean.

Antolaketan parte hartzeko deia

'Elkarregaz heldu' lelopean, Leioako Betiko eta Sopelako Ander Deuna ikastolak dira 2004ko Ibilaldia antolatzeko arduradunak. Leioan egingo da maiatzaren 30an. Publizitatean, arropa dendetan, kulturan, kirolan, prentsan edota muntaian laguntzeko jendea eskatzen dute. Horrenbestez, Ibilaldiko antolatzaileekin kontaktuan jartzeko helbide elektroniko hau jarri dute: ibilaldia@ikastola.net


Haur bakarraren politika amaitu da Txinan

Politika horrek jada ez du balio: batetik, biztanleria azkar zahartu eta pentsioen gastua igo delako. Bestetik, eskulan gehiago behar da, azkenik, kontsumoa handitzea.

Txinan seme-alaba bakarraren politika bertan behera uztearena, Alderdi Komunistak ekonomia eredua aldatu nahian egindako beste saiakera bat da. Politika hori ezarri zenean, orain 36 urte, Txina oso herrialde pobrea zen. Jende nahikoa zegoen lanerako. Txinaren hazkundearen oinarri izango zen esku lan merkea zen hura. Kontuak eginda, uste da seme-alaba bakarraren politikarik gabe, gaur egun 400 milioi txinatar gehiago liratekeela. Jende gehiegi ekonomia hazkunde horren irabaziak banatzeko. Gaur egun, ordea, politika horrek jada ez du balio, motibo bat baino gehiagorengatik. Alde batetik, Txinako biztanleria azkar ari da zahartzen, eta horrek pentsioen gastua asko igoarazi du. Bestalde, eskulan merkearen eskasia nabaritzen hasia da Txina, okerren ordaindutako postuetarako ez baita behar adina gazte. Eta gainera, Alderdi Komunistak ekonomia eredua aldatu nahi du, produktu merkeen esportazioan oinarritutakotik barne kontsumoan oinarritutakora pasatu nahi du. Barne kontsumoa handitzeko, ordea, jende gehiago behar da eta jende horrek gehiago gastatzea.


Frantziak Goio Jimenez Espainiaratuko du

Paueko Auzitegiak (Frantzia) Goio Jimenez Morales (Tolosa, 56 urte) ustezko etakidea Espainiaratzea erabaki du, euroagindu eskaera dela eta. Defentsak hiru eguneko epea dauka helegitea sartzeko.

Jimenez martxoan atxilotu zuen Frantziako Poliziak, Nafarroa Beherean. 2009an ere atzeman zuten, baina libre geratu zen.

2001ean Jose Maria Aznar Espainiako orduko presidentearen aurkako atentatu saioan parte hartzea egozten diote.


EH Bilduk PSNri: 'Eskuinari aurre egiteko EH Bildurekin hitz egin behar da'

Bakartxo Ruizek 'zintzotasuna' eskatu die sozialistei, eta 'argi' esan dezatela benetan eskuinarekiko 'gehiengo alternatiboa' osatu nahi duten.

Bakartxo Ruiz EH Bilduren Nafarroako Parlamenturako zerrendaburuak mezu argia eman dio PSNri: "Nafarroan eskuinari aurre egiteko EH Bildurekin hitz egin behar da".

Ruizek prentsaurrekoa eskaini du gaur, PSNk eta Geroa Baik gobernua osatzeko bilera sorta abiatu duten egun berean. Barkosen alderdiarekin ez ezik, Nafarroako Ahal Dugurekin eta I-Erekin hartu-emanak izango dituzte sozialistek, baina ez koalizio abertzalearekin, "gainditu ezin den marra gorritzat" hartu baitute.

EH Bilduren hautagairentzat sozialisten betoa "ez da logikoa", alderdi batek gehiengo ez duenean "hitz egin behar" delako. "Argi esango dut: hitz egin behar da, eta horretarako EH Bilduk bere disposizioa osoa mahaigaineratzen du. Ez delako onargarria bazterkerian oinarritutako interlokuzio markoa inposatzea. Nafarroan inork ez duelako sinisten eskuinari aurre egiteko EH Bildu aintzat ez hartzea. Ez da ulertzen eskuinari aurre egiteko 50.000 boto baino gehiago jaso dituen indar batekin, eta momentu honetan 7 parlamentario dituen indar batekin ez hitz egin nahi ez izatea. Eta ez bakarrik inbestidura baterako, baizik eta lau urtez gobernatu ahal izateko", erantsi du.

Bakartxo Ruizek azpimarratu duenez, sozialisten jarrera ez da "sinesgarria", koalizioak eta PSNk "beti hitz egin" dutelako, eta "legegintzaldi honetan ere" hitz egin dutelako.

Ruizen ustez, "PSNk temati jarraitzen badu ukatzen errealitatea zein den, politika fikzioa egiten ariko da Alderdi Sozialista".

Hori horrela, "zintzotasuna" eskatu dio PSNri, "Nafarroako jendarteari argi esan beharko dio bere asmoa benetan eskuinarekiko gehiengo alternatiboa osatzea ote den, eta horretarako EH Bildurekin eseri beharko da".

Azken mezu bat helarazi nahi izan du EH Bilduko buruzagiak: "Erabakiak Nafarroan hartu behar dira; erabakiak ezin dira Ferrazen hartu. Azken egunotan berriro ikusi dugu Ferrazen eta Nafarroako Alderdi Sozialistaren kulebroi hori, nafar jendarteak behin baino gehiagotan ikusi duena, eta uste dugu jendartea nazkatuta dagoela horrekin".


Eguberrien seinalea eskolan

Gutti gelditzen zaie eskolako lagunei oporrak hartzeko, egun batzuk baino ez. Baina aitzinetik, urteko azken eskola egunean, abenduaren 22an, eta Eguberriak hurbiltzen ari direlako, Eguberrietako kanta batzuk abesten ariko dira neska-mutikoak eta irakasleak 11:00etatik aitzinera. Kantuan ibili ondotik, gurasoek prestatutako gosaria izanen dute.


Alavesek urrea aurkitu du Coruñan (0-1)

Manu Garciak bigarren zatian penaltiz sartutako golari esker, Alavesek hiru puntu garrantzitsu lortu ditu Deportivoren zelaian.

Golak: 0-1: Manu Garciak (68. min. ).

Jaitsiera hamalau puntura du Alavesek, eta ligan lasai jarraitzeko eskubidea irabazi du gaur. 0-1 irabazi du Deportivoren zelaian, Manu Garciak 68. minutuan penaltiz sarturiko gol bati esker. Aurkariak baino gutxiago izanez gero, puntuek gehiago balio dute, bada Coruñakoak urrearen prezioan sal ditzake Gasteizko taldeak.

Deportivo Alaves baino gehiago izan da lehen zatian, eta garesti ordaindu du ate aurreko ezina. Arriskua sortu du, baina baliatu gabe. Bigarren zatian, Alavesek ere aukerak izan ditu, eta horri esker lortu du gola. Erasoko jokaldian, Albentosak elastikotik heldu dio Manu Garciari, eta erdilariak berak sartu du. Deportivok erasoan jarraitu du, baina Alavesek ondo eutsi dio. Eutsi baino gehiago, Llorentek bigarrena sartzeko aukera izan baitu.

Emaitza honek kinka larrian utzi du Gaizka Garitano Deportivoren entrenatzaile postuan.


Festa giro ederrean Osintxun

Sukaldaritza lehiaketa egin dute arratsaldean. Dozena inguru parte-hartzailerekin, patatak prestatu dituzte, txorizoarekin eta saiheskiarekin. 150 lagunen artean jango dute prestatutakoa, afaritan. Txaranga doinuak arratsalde osoan eta tokan aritzeko modua ere izan da jaietako zapatuan.


Arte surrealista ikusgai Nahikari tabernan

Nahikari taberna 25. urteurrena ospatzen dabil. Hala, un cadáver exquisito izeneko muntaia artistikoa egin dute eta ikusgai jarri dute tabernan bertan. Lan honetan erabili duten teknika, aurreko mendean Frantziako artista surrealistek erabiltzen zuten berdina da. Zortzi artistak hartu dute parte muntaia artistiko honetan: Bergarako bostek, Arrasateko bik eta Elgetako batek. Muntaia honen bideoa ere jarri dute Vimeon ikusgai:

25 ANIVERSARIO NAHIKARI BERGARA from julen narbaiza on Vimeo.


CO2 isurietan ere iruzurra dagoela aitortu, eta %9 galdu du burtsan VWek

Berlinen zaintzapean, taldeko modelo guztiak aztertuko dituzte bigarren eskandalua mugatzeko.2.000 milioiko kaltea kalkulatu du konpainiak

Dagoeneko zalantza gutxi dago: bizirik irautea dauka jokoan Volkswagenek isurien eskandaluaren ondorioz. NOx gas isurien neurketak faltsutzeko software sekretuaren auzia nahikoa ez, eta Wolfsburgek aitortu du CO2 isuriekin ere badirela irregulartasunak, AEBetako EPA ingurumenaren agentziak horixe bera leporatu ondoren. Atzo %9ko galera izan zuen multinazionalak Frankfurteko burtsan; ikusi behar da zer-nolako segida duen berehalako erreakzioak gaur. Konpainiaren barruan isurien araudia urratzea erabaki zutenek amildegira eraman dute munduko autogile handiena —nor baino nor gehiago ibili da Toyotarekin oraintsu arte—.

VWen dieseletan atzemandako nitrogeno oxidoaren (NOx) isurien iruzurrak 9,5 milioi autori eragiten die, eta karbono dioxidoaren kasuak (CO2), orain lehertutakoak, 800.000 autori. Horixe da Wolfsburgen aurreikuspena; egunetik egunera, ordea, datuak aldatuz doaz, eta VW eskandaluaren lehen zatiak zerbait erakutsi du jadanik: dena okertu daitekeela egunak joan ahala.

Ia 9.000 milioiko hornidura

Edonola ere, Volkswagenek aurreratu du 2.000 milioi euroren hornidurak egin dituela irregulartasun berri horrek ekar diezaiokeenari aurre egiteko. Irailean 6.700 milioiren hornidurak iragarri zituen autogintzaren historiako iruzur handienari aurre egiteko. Beraz, 8.700 milioi euro gordeko ditu eskandaluak eragingo dion gastua estaltzeko. Ikusteko dago nahikoa ote den isunei eta bestelako demandei aurre egiteko.

Matthias Mueller VW taldeko presidenteak atzo gogoratu zuen eskandaluaren hasieran konpromisoa hartu zuela zer gertatu den «erabat eta epelkeriarik gabe» argitzeko, eta ez dela «ezeren eta inoren aurrean» geratuko. «Prozesu mingarria da, baina ez dago alternatibarik guretzat. Egiak bakarrik balio digu».

Aste hasieran, ordea, CO2 isurien urraketaren inguruko informazioa ukatu zuen konpainiak; herenegun gauean, aldiz, aitortu, eta 800.000 ibilgailuren kopurua eman zuen behin-behinean.

Eskandalu berri horrek gama altuko autoei eragingo die AEBetan, VW, Audi eta Porsche markakoei. EPA agentziaren arabera, 2014tik V6 TDI motorra daramaten autoak dira CO2 gehiegi aireratzen dutenak. Ingurumena zaintzen duen erakundeak dio auto horietan txip bat dagoela neurketa horiek faltsutzeko. Audik eta Porschek ukatu egin dute euren autoetan neurketak faltsutzeko inolako softwarerik dagoela, baina aitortu dute software nagusiaren zati batek homologazioa beharko duela beharbada. VW Touareg 2014, Porsche Cayenne 2015, Audi A6 Quattro, A7 Quattro, A8, A8L eta Q5 dira, agentziaren arabera, CO2 gehiegi jaurtitzen dutenak.

Berlinek iragarri du bere zaintzapean modelo guztiak aztertu beharko dituela VWek. Europarako beste modelo batzuk eman ditu VWen bozeramaile batek: VW Polo, Golf eta Passat; Audi A1 eta A3; Skoda Octavia; eta Seat Leon eta Ibiza; gasolina eta gasolio motorrekoak.


Aizkardirekin Lokizgo mendikatera

Maiatzaren 16 eta 17an, Lokizgo mendikatean ibilaldia antolatu du Aizkardi mendi taldeak, gaua Ollogoienen igaroz.

Maiatzak16, larunbatean, Muneta herritik abiatu (543m) eta San Kosme edo Lokiz mendira igoko dira (1114m). Lokizgo mendikateari segida emanez eta Allin bailara atzean utziz, Sartzaleta mendira joko dute (1055m), mendizerrako labar ederrak zeharkatuz. Lokizgo Santiago ermitatik igarota (943m), Ollogoien herrira jaitsiko dira (613m).

Biharamunean, maiatzaren 17an, Iratxetik abiatu (510m) eta Montejurrara igoko dira (1044m) hiru tontor zeharkatuz. Mojardin herrira jaitsitakoan (617m), izen bereko mendira abiatuko dira (893m) eta handik, Labeaga herrira joko dute Ollogoienen amaitzeko.

Asteburuko irteeran parte hartzeko bi aukera jarri dituzte eskura. 1) Asteburu osoa 2) Igandeko irteera. Bigarren aukeran parte hartzeko, norberak bere kabuz joan beharko du.

Izena emateko 649 717 182 zenbakira deitu behar da, astelehenetik ostegunera 20:00etatik 22:00etara. Gainerakoan, ostegun iluntzean Aizkardiko egoitzara jo behar da, 21:00etatik 22:00etara. Izena emateko azken eguna: maiatzaren 14a, osteguna izango da.

Maiatzaren 16an abiatzen direnak, goizeko 08:00etan Olaederra kiroldegiaren aurrean bilduko dira.


Jantziak hartu eta entsaioa, asteazkenean

asteazkenean ttarla dantza taldeak dei egin die taldekideei datorren asteazkenean, arratsaldeko 16:30etan, lokalera azaltzeko. Jantziak hartu eta entsaioa egingo dute, datozen Portuko festetako emanaldia prestatzeko.


Antzerkia

Antzerkiko eragileek beharra sumatzen dute elkarrenganatu eta sektore gisa erreferentzia hartzeko31


Araba Euskaraz jaira joateko autobusean izena emateko epea, ekainaren 13ra arte

Amurrio eta Laudiotik abiatuko da autobusa Gasteizera 10:00ak aldera, 19:30ean itzultzeko. Txartelek 6 euro balioko dute. Okondo eta Artziniegako Udalek ere antolatu dituzte autobusak.

Arabako Euskaraz jaira joateko autobusa antolatu dute Laudio eta Amurrioko Udaletako Euskara Arloek. Ekainaren 16an izango da festa hori, Gasteizen. Autobusa 10:15etan aterako da Amurrioko Araba kaletik, eta 10:30ean igaroko da Laudioko Institutuaren paretik, bertan dauden bidaiariak hartzeko. 19:30ean izango da itzulera.

Ekainaren 13a (datorren asteko osteguna) izango da autobusean izena emateko azken eguna. Laudioko Udaletxean (Euskara Arloan) eta Amurrioko Kultura etxean lortu ahal dira txartelak, 6 euroren truke.

Okondotik ere autobusa antolatu dute. 10:00etan aterako da Batzokitik eta Txaparrotik, 19:00etan itzultzeko. Sarrerak 8 euroren truke eskuratu daitezke udaletxean, ekainaren 13a baino lehen. Artziniegan, 9:30ean aterako da Bizkaibusen geltokitik. Sarreren prezioa berdina izango da eta udaletxean eskuratu ahalko dira osteguna baino lehen.

Armentia Ikastolak antolatuko du aurten jaia, 25 urte betetzen baititu. Egitarau oparoa egongo da hiriburuan goizetik arratsaldera arte.


Emakumea Pilotari egitasmoan izena emateko azken eguna gaur da

Emakumea Pilotari egitasmoaren barruko partida

Paletaren mundura hurbildu nahi duten 18 urtez goitiko emakumeak Emakumea Pilotari egitasmoari esker badute horretarako aukera. Oarsoaldean antolatu den ikastaroa Oiartzunen izango da. Izena emateko epea hilaren 11n bukatuko da eta izena emateko Elorsoro kiroldegiko harrerara jo behar da, posta elektroniko honetara idatzi edo 665 98 85 88 telefono zenbakira deitu. Ikastaroaren prezioa 115 eurokoa da (asegurua barne).

Saioak Patri Espinarrek gidatuko ditu eta astelehenero izango dira hilaren 14tik hasita, Haurtzaro Ikastolako pilotalekuan, 19:30etik 21:00etara.


Aitziber Etxeberriaren "Nomada" eleberriaren azterketa, datorren literatura topaketan

Prestaketa lanak garaiz bideratzen laguntzeko albistea. Apirilaren 25erako antolatu du Usurbilgo Udalak, hurrengo euskarazko irakurketa topaketa 19:00etan Sutegi udal liburutegian. Garaiz jakin dezazuen; Aitziber Etxeberriaren “Nomada” liburua aztertuko da, idazlea saioan bertan dela, Pako Aristik bideratuko duen solasaldian.

"NOMADA"

Hanoi // Vietnam, 2000ko negua.

"Sobietar Batasuneko enbaxadore berriaren etorrerak Nikolay Zaitseven bizimodu lasaia hankaz gora ipini du eta Txotxongilo Antzokiko bere mundu txikitik aterarazi. Hasiera batean pasaportea berritzeko errutinazkoa behar zuen solasaldia, ustekabean denboran luzatzen eta korapilatzen joan den itaunketa sakona bilakatu da, iraganeko heriotza bat argitu nahian.

Intriga, espioitza konplotak eta gudaren oroitzapen oso gertukoak nahasten dituen ezohiko eleberri honetan, informazioa trebeziaz aletzen joango zaigu idazlea, Nikolay Zaitseven moduan, bera ere sekretu guztiak kolpetik ez azaltzeko ahaleginean. Hain zuzen ere, identifikatua eta kontrolatua izatea baita nomadaren egiazko beldurra".

Txotxongilo antzezlana

Maitena Illarramendiren “Gatz basatia” ikuskizuna igande arratsalde honetan, apirilaren 15ean, 17:00etan Sutegiko auditorioan. Usurbilgo Udalak antolaturiko emanaldirako sarrera 2 eurotan eskuratu ahalko da. “Gatz Basatia titiritorto bat da. Bertizeko oihanaren sakonean bizi diren izaki bitxiak dira titiritortoak. 40 zentimetro neurtzen dituzte gutxi gora behera, begi bakarrak, berdeak eta horiak, isats luze batekin. Basoan kamuflatzen dira, horregaitik buruan ilearen ordez landareak dituzte, batzuetan basafruitu eta guzti. Zuhaitzen barruan bizi dira, okilek egindako zuloetan”.

https://youtu.be/yerE8SbLzSU

"Kalean otso, etxean uso" antzezlana

Txotxongiloak protagonista izango dituen bigarren antzezlan bat ere antolatu du 3 urtetik gorakoentzat Usurbilgo Udalak hilabete amaierarako. Patata Tropikala Antzerki Laborategiak eskainiko duena; "Kalean otso, etxean uso" izenekoa. Apirilaren 26an, 18:00etan Sutegin. Sarrera doan. Taldeak "ipuin desberdinak nahastu ditu, bizikidetzaz hitz egiteko. Txotxongiloak, antzerkia, ilusioa eta irudimena nahastu ditu antzezlan dinamiko eta dibertigarria sortzeko".

Informazio gehiago: http://patatatropikala.com/KaleanOtso.html


M-26 Igantzi: Juan Karlos Unanua

Herri taldea zerrendako burua da Juan Karlos Unanua egungo alkatea.


Tragediak ekiditeko AEBetan aldaketak behar dituztela esan du Obamak

"AEBek euren umeak zaindu behar dituzte", esan du presidenteak Connecticuteko eskola batean izandako tiroketan hil ziren 26 pertsonen aldeko beila batean.

Barack Obama AEBetako presidenteak adierazi duenez, AEBetan aldaketak egin behar dira "tragediak ekiditeko". Obamak Connecticuteko eskola batean izandako tiroketan hil ziren 26 pertsonen aldeko beila batean parte hartu du.

"Ezin dugu hau onartu. Horrelako tragediek amaitu behar dute, eta, amaitzeko, aldatu egin behar dugu", esan du Obamak.

"AEBek euren umeak zaindu behar dituzte", esan du presidenteak, eta "hori egiteko gai ez bagara, ezin dugu ezer ondo egin", gaineratu du. "Herrialde bezala, nola esan dezakegu gure lana ondo egiten ari garela? ", esan du.

Obamak esan duenez, "ezin dugu horrelako gertakariak egunerokotzat onartu".

Hitzak ez direla "nahikoa" esan die presidenteak biktimen senideei, eta banan-banan irakurri ditu tiroketan hildakoen izenak. Gainera, txalotu egin du eskolan "beldurtu ez ziren" langileen ausardia.


Arratsaldetan, itxita

Garbiguneak goizeko ordutegia dauka abuztuan: 10:00-14:00.


Talidomidaren malformazioengatik kalte-ordainak ematea adostu dute

Espainiako Kongresuko talde politiko guztiek bat egin dute, diagnostikoak egin eta 2018. urterako denei ordaina emateko. 60 urte dira talidomida ematen hasi zirela, eta alderdiek lehen aldiz egin dute botikak jotakoen alde


Sukia, Mariezkurrena, Llorente eta Soto irabazle igeriketan

Antzizar Igeriketa Sariko partaideak, gaur goizean Beasainen.

Igartza IT taldeak antolatutako Leire Contrerasen omenezko txapelketan, benjaminetan, Arene Sukiak, Gaizka Rendok eta Markel Etxeberriak osatu dute podima; kimuetan, Amaiur Mariezkurrenak, Alex Vegak eta Zuhatz Sukiak; infantiletan, Joseba Llorentek, Ander Zurutuzak eta Julen Manzanok; eta larrietan, Ibon Sotok, Xabat Mujikak eta Andoni Berbelek.


Giro eguzkitsua eta epela

Goizeko agertuko diren erdi eta goi-mailako hodeiak desegin ostean, arratsalde partean zeru ia erabat urdina izango dugu.

Haizeak norabide aldakorra izango du eta tenperatura maximoak asko igoko dira, goia 17-19⁰C bitartean joaz.

Asteazkena (martxoak 11)

Giro are epelagoa. Termometroek beste koska polita egingo dute gora eta udaberri sasoiko tenperaturak izango ditugu, maximoek 20-22⁰C bitartean joko dutelarik goia. Zeruan azken orduetan izan ezik, apenas ikusiko dugun hodeirik eta giro eguzkitsua nagusituko da.


'El tiempo de los amantes' filmaren estreinaldia, gaur, 'LND'n

Saioak gainera, aurrez aurre jarriko ditu Batman eta Superman superheroiak eta Hollywoodeko aktoreak hiltzen dituen futbolari baten gaineko xurrumurrua egiaztatuko dute.

Gaur gauean, El tiempo de los amantes pelikula frantzesa estreinatuko du 'La Noche de…'k telebistan. Film erromantiko eta pasionala da eta Emmanuelle Devos eta Gabriel Byrne aktoreak ditu protagonista. Bi maitaleak trenean ezagutuko dira Parisera bidean, eta haien arteko abenturak zoria eta erakargarritasuna izango ditu osagai nagusi. Felix Linaresek film eta aktore zerrendaren datu guztiak emango ditu emanaldiaren aurretik.

Saioak gainera Batman eta Superman jarriko ditu aurrez aurre, aste honetan zinean estreinatuko den Batman contra Superman pelikulan gertatzen den moduan. Baina 'La Noche de…k bi super-heroien ezaugarri ezezagunak azalduko ditu, adibidez, bien artetik altuena nor den, edo zeinek izan dituen neskalagun gehien kontatuko du. Gainera, Batmanen jatorri esklabista azalduko du Cara a Cara atalean.

Gothan hiria atzean utzi eta Bilbora joango da 'La Noche de…', Jackie Chan ospetsuak hiri euskaldunaren inguruan esan zuena ezagutzeko Los vascos conquistan Hollywood atalean.

Amaitzeko, hedabideetan azaldu den albiste harrigarri bat egia ote den frogatuko du Linea Caliente atalak. Informazio honen arabera, Hollywoodeko aktoreak hiltzen dituen futbolari hiltzaile bat dago.

'La Noche de… El tiempo de los amantes' gaur izango da ikusgai, 22:30etik aurrera eitb.eus-en eta ETB2n.


IV. Txakolin eguna Amasan datorren larunbatean

Larunbat honetan, irailak 19, txakolina eta pilota uztartuko dituzte laugarrenez Amasan. Uxo-Toki elkarteak antolatuta, Gipuzkoako 31 txakolindegik hartuko du parte dastaketan eta Titin III-Imaz / Saralegi-Telletxea bikoteak bor baino nor arituko dira. Sarrerak dagoeneko salgai daude Iru Aldeta, Urrizpe eta Iturri Goxo tabernetan. Pilota partidak + txakolin dastaketa + 2 pintxo = 12€ (helduak), 6€ (6-12 urte). Txakolin dastaketa + 2 pintxo = 5€.


Kontxako pasealekuko eskualdeko horma konpondu eta zabalduko dute

Donostiako Udalak onartu du Kontxako pasealekuaren zati bat zabaltzeko proiektua. Zehazki, kostaldeko horma konpondu eta handituko dute; Bainu Errege Etxearen eta Antiguako Tunelaren artean. 1,4 milioi euroko kostua izango du.

Proiektuaren lehen fasea martxoan hastea aurreikusten du udalak. Bigarren Mendeurreneko Balkoiaren eta Antiguako Tunelaren arteko zatian egin beharreko obrak dira. Ondorengo lanak egingo dituzte eremu horretan: boladizo berria, 200 metroetan baranda aldatu, eta pasealekuaren drainatze sistemaren aldaketa.

Boladizo berriak 40 metroko luzera izango du, Bigarren Mendeurreneko Balkoian hasiko da eta tunelera iritsi aurretik bukatuko da. Espaloia metro bat eta lau metro artean zabalduko da, eta horretarako hormigoi armatuko estruktura eraikiko da. Eneko Goiak lanen helburua azaldu du: “Pasealekua lerrokatu eta egun dagoen iskina kentzea da asmoa. Boladizoak hegal handiagoa izango du Antiguako tunelaren ondoan, eta pixkanaka txikitzen joango da Bigarren Mendeurreneko Balkoira iritsi arte”.

Zortzi hilabeteko epea izango du Obras Especiales Edificación e Infraestructuras enpresak lanak egiteko. Hortaz, uda garaian ere lanetan ariko dira hondartzara joan daitezkeenei oztoporen bat edo beste eraginez.


Tomas Ondarra eta Iñaki Basabe proposatu dituzte Farolin eta Zarambolas izateko

1984an ezarri zen lehenengoz Farolinen eta Zarambolasen aurkako epaiketa, aratuste tradizional eta baserri-girokoetan ohikoa zen urteroko pertsonaia gaiztoa zigortzearen eredua parodiatuta.

Tomas Ondarra artista grafikoa eta Iñaki Basabe abeslaria proposatu dituzte Farolin eta Zarambolas, Bilboko Aratusteetako pertsonaia ospetsuenak.

Farolin esparru publiko edo profesionalean izena lortu duen bilbotarra da – ez du zertan Bilbon jaiotakoa izan-, Bilboren izena ahotan erabili eta bilbotarra izatea azpimarratzen duen pertsonaia da, eta Semper Plus Ultra leloak (Beti haratago) laburbildu dezake bere ustea.

Zarambolas, aldiz, gibel-handi bat da, Bilboko hiritar tipikoa, ezerk edo inork bizitza aldatuko ez diona. Ondo bizitzea atsegin duen jauntxoa, Carpe Diem lemak laburbiltzen du bere bizi-lema.

1984ko Aratusteetan ezarri zen lehenengoz Farolinen eta Zarambolasen aurkako epaiketa Bilbon, aratuste tradizional eta baserri-girokoetan ohikoa zen urteroko pertsonaia gaiztoa epaitu eta zigortzearen eredua parodiatuta.


Iraileko zita, bihar

Hilero bezala, odola emateko aukera izango da bihar, anbulategian. Hernaniko Odol Emaileen eskutik, arratsaldeko 18:00etatik iluntzeko 20:30etara eman ahal izango da. Organu-emaile egiteko aukera ere izango da.


Joxe Unanue aramarrak 100 urte bete ditu

Larunbata egun berezia izan zen Joxe Unanue aramarrarentzat eta haren senideentzat, 100 urte bete baititu. Herriaren izenean, aginte makila oparitu diote Axier Mujika eta Jaione Bendoiro udal ordezkariek. Eta argazkirako, mendeurrena bete duen gizona eta aramar gazteena elkartu dituzte, Maddalen Barbadillo haurtxoa ere bertan izan baitzen. Ekitaldiaren ondoren, Joxek Candida emaztearekin eta bere familiarekin ospatu zuen eguna.


Zerrenda bakarra ezarri aurretik "iragankortasun epea" nahi du Ahal Duguk, bi zerrendarekin

Dena dela, PSNk bi azterketa egiteko aurkeztutako lege proposamenaren aurka azaldu da taldea; izan ere, zerrenda bakarra egotea du azken helburutzat, baina "ahalik eta trauma gutxien sortuko duen eran".

Zerrenda bakarra, bai, baina "iragankortasun epea" izanda aldez aurretik: "Ez da ulergarria gauetik egunera zerrenda inposatzea; trantsizio epea behar da, orain Hezkuntzan sartu nahi duten horiek ez ditzaten beren aurreikuspenak hautsita ikusi", adierazi du Eduardo Santos Ahal Duguko idazkari nagusiak, prentsa ohar baten bitartez. Hala, momentuz, bi zerrenda aldi berean egotea da Ahal Duguren proposamena. Formula "ez-diskriminatzailea" bilatzen duela adierazi du alderdiak, "hezkuntzan sartu nahi dutenak asetuko dituena".

"Ulertzen dugu etorkizunean Nafarroan ezin direla egin berezko bi hizkuntzetan bi azterketa bereizi; bai babesten dugula, ordea, espezialitatearen arabera banatzea", adierazi du.

Lege proposamenari, ezetz

PSNren lege proposamenari ezezkoa emanen dio Ahal Duguk, abenduaren 21ean parlamentuan bozkatzen denean, "sektarioa, oportunista eta ez-beharrezkoa" delako eta "ez duelako hezkuntza publikoak egun dauzkan arazoak konpontzen lagunduko".

Ezkerra "jazarria"

Ahal Duguk gaitzetsi egin du Ezkerrari egindako "seinalatze publikoa eta jazarpena". Horregatik, "jarrera politiko guztien defentsarako dialektikaren alde" lerratuko dela ziurtatu du, "errespetutik eta bizikidetzatik".


Pasaportea lortzen saiatu da Iruñeko erasotzaileetako bat

Iruñeko Udalak helegitea jarri du bost gizonak behin-behinean aske uzteko erabakiaren kontra

SEVILLA. Antonio Manuel Guerrero guardia zibila, 2016ko sanferminetan taldean egindako sexu erasoaren errudun jotako bost lagunetako bat, pasaportea eskuratzen saiatu zen astelehenean, baina ez zioten eskaria onartu, Espainiatik ateratzea debekatua baitu. Fiskalak auzi saio bat eskatu du, eta kartzela galdegingo du gizonarentzat.

Espainiako Poliziaren arabera, Guerrero astelehen goizean saiatu zen pasaportea eskuratzen, eta Sevillako guardiako epaitegira joan zen ondoren. Bost lagunek hori dute aske egoteko baldintzetako bat: astelehen, asteazken eta ostiraletan epaitegira agertzea. Horrez gain, debekatua dute Espainiako Estatutik ateratzea, une oro aurkitzeko moduan egon behar dute, eta ezin dira Madrilera joan —hangoa da biktima—.

Guerreroren abokatuak bezeroa defendatu du, eta adierazi pasaportearen «iraungitze data kontsultatzeko» joan zela.

Bestalde, Iruñeko Udalak helegitea jarri dio erasotzaileak aske utzi zituen ebazpenari. Udalaren esanetan, ihes egiteko eta delitua berriz gauzatzeko arriskua dago. Gogorarazi du zigortutako lauren aurkako beste kasu bat ere irekita dagoela.

Bost gazteak behin-behinean aske daude aurreko astetik, helegiteak aztertu bitartean. Bederatzi urteko espetxe zigorrera zigortu zituen auzitegiak, «sexu abusuengatik». Defentsak askatasuna eskatu du bostentzat. Akusazioak, berriz, «sexu erasoagatik» zigortzea.


'Ez, eskerrik asko! Gladysen leihoa' dokumentalaz Berhta Gaztelumendirekin

Gladys de Estal militante antinuklearra hil zutela 40 urte bete ziren iaz. Bere inguruan osatu dute dokumentala Sabino Ormazabalek eta Bertha Gaztelumendik, eta bide batez, 70eko eta 80ko hamarkadetako borrokaz aritu dira. Ataria irratian aritu zaigu filmaren zuzendaria, gaur botako baitute Anoetako Mikelasagasti auditorioan, 18:30ean.


Haizea alde dugu

Lehendabizi, zorionak eman nahi dizkiot BILDUri, Euskal Herria ez ezik, Espainia osoan entzun baita koalizioak eskuratu dituen emaitzen burrunba eta horrek eragin duen lurrikara politikoa. Ahal izan duten bitartean ilegalizazioaren bazterkeria politikoa erabili dute ezker abertzalea jokoz-kanpo uzteko. Hauteskundea joan eta hauteskundea etorri, bere botoa emateko debekua jasan behar izan duen euskaldun askoren garaipena dela esan daiteke, inongo zalantzarik gabe. BILDU hainbeste urteetako zapalkuntza politikoaren tubo-eskape bihurtu zaigu. BILDUren bidez herritarren matxinada sortu da eta horrek benetako ordezkaritza politikoa ekarri digu.

Ezker abertzaleak egindako bira estrategikoak eragin handia izan badu ere, horrek bakarrik ez du gertatutako lurrikara politikoa esplikatzen. BILDUk sentsibilitate abertzale desberdinak biltzea lortu du hauteskunde hauetan. Egia da. Hori lorpen handia izan da, haratago joan behar dugu, ordea, gertatutakoa ulertu nahi badugu. Hain zuzen ere, euskal gizartearen zati handi batek politika beste era batera egin nahi izatean datza gakoa, nire ustez behintzat. Euskal herrietan oso begi onez ikusi da ustelkerian nahastu gabeko jendea aurkeztea zerrendetan, esperientzia gabeak baziren ere, politikatik etekinak atera nahi ez zutenak. Horra, nire ustez, BILDUk eragin duen tsunamiaren arrazoi nagusiena: biolentziaren amaiera agintzea eta alkate eta diputatuen pribilegioei uko eginez, instituzioetan gardentasun eta garbitasun sinesgarria eskaintzea. Oso ondo adierazten zuen ideia hau bera Leire Zubeldiak Berriak-en: “…Demokrazia lezioa da zizurkiladarrek boto-kutxetan eman duzuena: herriaren bizkar agintzen aritu denari txanpon berarekin ordainarazi diozue: herriak berak eman dio bizkarra…” Bai, jasanezina zen udaletxe askotako kiratsa eta leihoak zabaldu eta bentilatzeko premia izugarria zuten.

Orain, euforia-uneak pasata, aurrera begira jarri beharra dago. Bada BILDUren lanerako ezgaitasuna eta ikuspegi instituzionalaren eza aipatzen duenik. Hori geroak esango du, baina bada, bai, inor gutxik zalantzan jarriko ez duena: BILDUren lanerako gaitasuna. Eta bada, bai, non lan egin, ezker abertzaleak ez baitu inoiz hainbesteko indarra izan instituzioetan. Ideien metaketaren indarrari esker, Rafa Diezek etengabe azpimarratu duen bezala: elkarlanean datza gakoa, batuketak eramango baikaitu Euskal Herri aske, subirano eta euskalduna lortzera.

Emaitza hauek udako egun bero horietako garagardo fresko-freskoa dakarkite burura. Freskoa bai, gozagarria ere bai, bere apar eta guzti. Aparra laster joaten da eta, azkenik, benetako garagardoa geratzen zaigu. BILDUren emaitzek, ezin uka, alde egingo duen aparra dute. BILDUren lana garagardo-basoa lanez eta ilusioz etengabe betetzea izango da. Lau urte ditu horretarako.

Esan bezala, elkarlanerako ordua da. Bidelagun berriak eta zaharrak, lanerako ilusioa duen euskal ezkerra batua behar dugu. Konfrontazio armatuaren garaiak gaindituko ditugu eta borroka bide politiko hutsetatik egiteak epe luzerako estrategia goitik behera aldatu du. Euskal Herri aske, subirano eta euskaldunerako urrats handiak emateko aukera historikoaren atea ireki zaigu, parez-pare, begien aurrean.

Bai, ametsak amets, haizea alde dugu.


Donostiatik pasatu da Korrika

Gipuzkoako azken herriak atzean utziko ditu Korrikak, eta Lapurdin murgilduko da, Baionan bukatu arte.

Korrika 2013 lasterketa azken urratsak ematen ari da, apurka-apurka. Euskal Herri osoa zeharkatu ondoren, Lapurdi aldera abiatuko da.

Mutrikutik sartu da Korrika 09:00ak aldera, Bizkaiko kostaldean ibili ostean. Ibilbide horretan, Deba, Zestoa, Zumaia, Getaria, Zarautz eta Orio herrietan egin du aurrera euskararen aldeko lasterketak, goizean.

Jarraian, Usurbil, Lasarte-Oria, Hernani eta Astigarragatik igaro da. Azkenik, Donostiara iritsi da Korrika 19:45ak aldera, eta Gipuzkoako hiriburuan barrena dabil.

Bihar amaituko da joan den martxoaren 14an Andoaindik abiatutako ibilbidea. Gipuzkoako azken herriak atzean utzi, eta Lapurdin murgilduko da Korrika 2013, Baionan bukatu arte.

Aurreikusitakoaren arabera, 11:12an sartuko da lekukoa Lapurdiko hiriburuan, baina lasterketa 12:30 arte ez da bukatuko. Denbora tarte horretan lapurtarren esku geratuko da euskaltzaleon aldarria lau haizetara zabaltzea.

Egitaraua

12:30etik aurrera, festa-giroa nagusituko da. Horregatik, AEK-k egitarau zabala prestatu du Korrikaren amaierarako.

Korrika helmugan sartu eta jarraian, ekitaldia egingo dute Baionan. Ondoren, kontzertuek, dantzek eta herri-bazkariak hartuko dute lekua. Horretarako, hiru gune atonduko dituzte.

Lehenengo gunean, Maialen Errotabehereren eta Patxi eta Konpainiaren musika eta beste hainbat ekintza izango dira.

Bigarren gunea, berriz, euskal taldeen kontzertuek girotuko dute. Aspaldi iragarri genizuen bezala, Esne Beltza, Willis Drummond eta Itziarren Semeak arituko dira, 17:00etatik aurrera, San Andresen. Gainera, Kalakan taldeak joko du, eta Korrikaren aldeko flasmoba egingo dute.

Bukatzeko, hirugarren gunean, besteak beste, ginkana eta herri-bazkaria antolatuko dituzte.

Bestalde, egun osoan zehar, batukada, gaiteroak eta joaldunak egongo dira Lapurdiko hiriburuan.

Korrikaren amaiera, EiTBn

EiTBk ez du biharko hitzordua galdu nahi. Hori dela eta, ETB-1k Korrikaren amaiera emango du, 11:00etatik aurrera. Aldi berean, Gaztean zuzen-zuzenean emitituko dugu Baionan jazotzen den guztia.

Martxoaren 24an, euskarak Baionan du zita!


Eusko Legebiltzarrak atzera bota du espetxe eskumenari buruzko lantaldea sortzea

EH Bilduren proposamenaren aurka bozkatu dute EAJk, PSE-EEk eta PPk. Elkarrekin Podemosek, alde.

EH Bilduk proposatu du Eusko Legebiltzarrean lantalde bat sortzea, Lan eta Justizia Batzordean, egoera aztertu eta proposamenak egiteko. EAJk, PSE-EEk eta PPk aurkako botoa eman dute legebiltzarreko saioan: 46 boto. EH Bilduk eta Elkarrekin Podemosek, aldekoa: 28 boto. Legez besteko proposamena izan da.

Juan Luis Uria Elkarrekin Podemoseko legebiltzarkideak esan du EAJk eta PSEk gai hori PPrekin soilik kudeatu nahi dutela. "Kontsentsurik handiena eskatzen du gaiak, baina EAJk ez du nahi izan". EAJko eta PSEko ordezkariek azaldu dute badaudela gai hori lantzeko guneak, esaterako, Autogobernu lantaldea eta Memoriaren eta Bizikidetzaren ingurukoa, eta ez dela beharrezkoa beste bat sortzea.

Jone Goirizelaia, Julen Arzuaga eta Larraitz Ugarte EH Bilduko legebiltzarkideak aste honetan Katalunian izan dira, Generalitateak duen espetxe eskumenari buruzko informazioa jasotzeko. EAJri eta PSEri erantzunez, Goirizelaiak legebiltzarrean azaldu du preso dauden pertsona guztien ingurukoa dela beren proposamena, eta hori ez dela lantzen Bizikidetza lantaldean: "Gauza ezberdinak dira".

"Gizarteari entzun" beharra

Espetxe ereduaz hausnartzeko, "gizarteari entzun" behar zaiola nabarmendu du EH Bilduko legebiltzarkideak, "eskumena eskuz aldatzean, prest egoteko". Batzordea sortzeko proposamenak aurrera egin ez arren, eztabaida sustatzen jarraitzeko asmoa dutela azaldu du, eta hainbat agerraldi eskatuko dituztela aurreratu du; besteak beste, Jaurlaritzako hainbat arduradunena, ESEN Espetxe Sarearena, kartzela zaintzako epaileena, Euskal Kriminologia Institutuarena, eta Etxerat, Sare eta Cassandra elkarteena.

Gernikako Estatutuan (1979) jasota dago espetxe eskumena, baina Espainiako Gobernuak oraindik ez du igorri.


Umeentzako maskarak banatuko dituzte Arrigorriagan

Arrigorriagako Udalak 2 eta 12 urte bitarteko umeentzako maskarak banatuko ditu. Erroldaren bitartez, postontzietan utziko dituzte maskarak, eta beste batzuk eskura emango dituzte. Maskara hauek berrerabili ahal izango dira.

“Gure asmoa ahal den neurrian maskarak herritar guztiengana heltzea da, baina badakigu, osasun irizpideen arabera, badaudela bereziki zaindu beharreko kolektiboak: 70 urtetik gorakoak, 2 eta 12 urte bitarteko umeak, gaixoak, edo egoera zaurgarrian egon daitezkeenak, alegia”, dio Maite Ibarra Arrigorriagako alkateak. Kolektibo horiei lehentasuna emango die Udalak maskarak banatzerako orduan.

Joan den astean 70 urtetik gorako herritarren artean banatu zituen Udalak maskarak.


Atzerapausoa, indartsuago bueltatzeko

Txalo artean agurtu zituzten jokalariak.

Oiartzunek Lehen Mailari eusteko partida erabakigarria zuen atzo. Ezer ere ez jokoan ez zuen Zaragozaren bisita jaso zuten oiartzuarrek. Saiatu arren, ezin izan zuten baloia sareetara bidali.

Gogotsu hasi ziren etxekoak. Seigarren minutuan Arene Altonagak langara bidali zuen baloia, eta 20. minutuan etxekoen gol bat bertan behera utzi zuen epaileak. Bost minutu beranduago, baloia gol lerrotik atera zuen aragoitarren atezainak. Hirugarren aukera bat izan zuen Carol Gonzalezek, baina bere jaurtiketa gora joan zen.

Lehen zatia bukatzen ari zela, 41. minutuan, etorri zen lehenengo kolpea. Marta Cardonak sartu zuen bisitarien lehen gola.

Aldageletatik bueltan, hobeto irten ziren zelaira, eta aukera ugari sortu zituzten. Hala ere, harresia zirudien Patricia Larque zaragozarren atezainak. Oiartzuarren bigarren gol bat bertan behera utzi zuen epaileak.

Luzapenean sartu zuten bigarren gola. Jaitsierako arerioak —Albacetek— ere bere partida galdu zuen.

Ezin izan dute helburua lortu, baina Karla Lekuonan bildutako zaleek jokalarien esfortzua eskertu zuten. Pasiloa egin zieten —Zaragozako jokalariak ere batu ziren—, eta txalo artean agurtu zituzten. Bigarren Mailara jaitsi dira… baina 2018an itzuliko dira. Ziur.


Oarso Bidasoko Hitza, apirilak 25 (PDFa)

Oarso Bidasoko Hitza, apirilak 25 (pdfa)


Legebiltzarretik Bidasoara

Jaizkibel konpainiari «begirune falta» adierazten dioten keinuak baztertzeko eskatu du Eusko Legebiltzarrak, aho batez. Aldi berean, Hondarribiko alardean zeresanik duten aldeei «elkarrizketarako bidea» irekitzea galdegin diete, Berdintasunerako Legeak dioena ardatz hartuta. Aurrerapauso bat da ebazpena. Eta aurrerapauso bat da Irunen eta Hondarribian agintzen duten bi alderdiek, PSE-EEk eta EAJk, eskariekin bat egitea. Bi herri horietan oraindik ere emakumeek festetako ekitaldi nagusian ezin dute berdintasunez parte hartu, eta alkatetzan dauden PSE-EEk eta EAJk zuritu, babestu edo ez ikusiarena egiten diote ageriko bazterketa sexista horri.

Adibidez, plastiko beltza jartzen diete Jaizkibel konpainian desfilatzera ateratzen direnei, herrian ongi etorriak ez direla adierazteko, eta Hondarribiko Udalak —itxuraz, behintzat— ez du askorik egiten hori saihesteko. Are gehiago, iaz, Emakunde salbu, Eusko Jaurlaritzatik, Gipuzkoako Foru Aldunditik eta udaletik —denetan EAJk agintzen du—ez zen inor egon Hondarribian Jaizkibel konpainiari babesa ematen. Eta bada garaia errealitatea den bezalakoa aitortu eta horren araberako erantzunak emateko. Berdintasunaren aldeko konpromiso horretan faltan sumatzen dira Markel Olano, Aitor Kerejeta eta Jose Antonio Santano. Ea legebiltzarreko ebazpen honekin animatzen diren.


Matrikula egiteko epea zabaldu du Goiztiri AEK-k

GOIERRI // Goierriko Goiztiri AEK euskaltegiak zabaldu du 2015-16 ikasturterako matrikula egiteko epea. Izena 943 88 91 74 telefono zenbakian eman daiteke. Bestalde, gaur Ordizian egingo den Euskal Jaietako azokan izango dira Goiztiri AEK-koak, Jakes etxearen parean, azokako produktuen sorta baterako errifak saltzen. Zozketa, 14:30ean egingo dute, azokan bertan.


Lezoko kirol taldeen asteburuko emaitzak

Gaintxu Areto Futbol Taldeak bana egin zuen Goierriren kantxan.

Lezoko kirol talde nagusiek asteburuan izan dituzte emaitzak dira honakoak:

FUTBOLA

Gizonen Erregional Preferentea

Euskalduna-Allerru 1-3

Gizonen Lehen Erregionala, Kopa

Allerru-Gazte Azkuene 1-3

Emakumeen Erregionala

Touring-Allerru 4-1

Gizonen Gazteen Ohorezko Maila

Beti Gazte-Allerru 4-1

ESKUBALOIA

Emakumeen Euskal Liga

Ibaizabal-Munttarpe 21-17

Gizonen Gipuzkoako Bigarren Maila

Egia-Munttarpe 19-29

ARETO FUTBOLA

Gizonen Gipuzkoako Lehen Maila

Jaixki AFT-Inter Eder Kafetegia 1-6

Gizonen Gipuzkoako Hirugarren Maila

Goierri KE Bi-Gaintxu AFT 1-1

SASKIBALOIA

Gipuzkoako Hirugarren Maila

Kurkubi SBT-Easo 48-53


Alemaniako Zigor Kodearen Messi


Karmele Esnal hil da, andereño aitzindaria eta euskaltzalea

Karmele Esnal, 2007ko irudi batean. (Argazkia: Amaia Portugal)Karmele Esnal hil da, andereño aitzindaria eta euskaltzalea

Frankismo garaian hasi zen ikastolak sortu eta andereño gisa lan egiten; hainbat sari eta izendapen jaso ditu.

Karmele Esnal (Orio, 1932) atzo arratsaldean hil zen, 79 urterekin. Lehenengo andereñoetako bat izan zen. Ikastolen hazia erein zuten 60ko hamarkadako emakume ausart eta langilea izan zen. Grosen bizi zen, Txofre kalean. Ohorezko euskaltzaina eta Euskal Idazleen Elkarteko ohorezko bazkidea zen.

Ostiralean gaixotu zen Esnal, eta orduz geroztik buelta eman ezinik ibili da. Bihotzeko gaixotasun bat eta arnasteko arazoren bat bazuen ere, osasuntsu zegoen.

Zazpi urte zituela Donostiara lekualdatu zen Esnal bere familiarekin. 1953an, magisteritza ikasketak bukatzear zituela Elbira Zipitria andereñoarekin egin zituen praktikak.

Urtebete geroago bere bideari ekin zion; Erdialdean eskola bat ireki zuen haurrei eskolak euskaraz emateko. 2009an Irutxuloko Hitza-ri emandako elkarrizketa batean, Zipitriak animatu zuela ekarri zuen gogoran. «Elbira oso pedagogo ona zen eta nik asko zor diot, guztia ikasi bainuen berarekin».

1965. urtean Santo Tomas Lizeoari alokatutako gela bat erabiltzen hasi zen. Lau urteren bueltan, berriz, irakaskuntza erakunde horren zabaltzean, Esnal Lizeoko irakasle bilakatu zen. Ia 30 urte eman zituen Donostiako lehen ikastola handian, 1997an jubilatu zen arte. Bere andereño karrera osotik 13 urte klandestinitatean egin behar izan zituen.

Ikasle izandakoak ere gogora ekarri zituen Esnalek Irutxuloko Hitza-ri emandako elkarrizketan, beti present izaten zituelako: «Opari asko egin zizkidaten, eta etxean ditudan gauza asko eman zizkidaten. Argazki asko ere baditut, bertan Miren Azkarate, Joxe Mari Zinkunegi, Aizpea Goenaga, Ramon Agirre, Iñigo Lamarka eta beste hainbat azaltzen dira guztiak ikasle izandakoak baitira».

Euskaltzalea zen Esnal, eta Donostiako euskalgintzaren sustatzailea ere. Izan ere, Bagera Euskaltzaleen Elkartearen sorreraren bultzatzaileetako bat izan baitzen 1991. urtean. Gerora ere, harremanetan jarraitu zuen elkartearekin eta Mintzalaguna programan parte hartzen zuen.

Lehen andereñoek egindako lana saritu zuen Gipuzkoako Foru Aldundiak 2009an,urrezko dominarekin. Esnalek 1999an Abbadia Saria jaso zuen.

Zurriola Ikastolaren sortzaile Kontxita Beitiak ere jaso zuen aldundiaren omenaldia. Esnalen heriotzaren harira egunkari honi egindako adierazpenetan harekin egindako lanak izan zituen gogoan: «Momentu hauetan berarekin bizitako une onenekin gogoratzen naiz. Oso momentu ederrak izan dira. Oso penatuta gaude, baina lasai nago, gutxi sufritu duelako. Gainera euskararen alde egindako lana aitortu diote. Jendearen esker ona jaso zuen hil aurretik».


IRUDIETAN: EAJk aurten ere Zarautzen hasi du ikasturte politikoa

Malekoia aukeratu du alderdiak beste behin ikasturte politikoari hasiera emateko. Hala, atzo arratsaldean bertan bildu ziren EAJren herriko ordezkariez gain, alderdiaren ordezkari nagusiak. Hitza hartu zuten aurrena Joakin Landa Zarauzko presidenteak eta Xabier Txurruka alkateak, eta ondoren Andoni Ortuzar EBBko presidenteak eta Joseba Egibar GBBko presidenteak.

Zarauzko Udaleko EAJko zinegotziez gain, hainbat alderdikide bertaratu zen ekitaldira, tartean, Markel Olano Gipuzkoako ahaldun nagusia, Arantxa Tapia Ekonomia eta Azpiegitura sailburua, Maria Eugenia Arrizabalaga Gipuzkoako Batzar Nagusietako bozeramalea eta Imanol Lasa Gipuzkoako aldundiko bozeramalea.

Bestalde, PDeCAT alderdi kataluniarreko ordezkaritza bat ere bertan izan zen, EAJk gonbidatuta.

Landak, Txurrukak, Egibarrek eta Ortuzarrek hartu zuten hitza.

ARGAZKIAK: EAJ


Xabier Txurruka: "Gure herriko Musika Plazan biziko zara betirako, Manolo!"

Zarauzko alkatea Imanol Urbietaren eskolan ibilitakoa da eta alkate bezala ere hainbat oroitzapen ditu, besteak beste, sanpelaioetako Haurren Danborradan bizitakoa.

"Manolok utzi gaitu, baina sortzaile, pedagogo, musikari eta euskatzale bezala herriari utzi dion altxorrak betirako iraungo du". Xabier Txurruka alkateak gogoan du haurra zela, Zarauzko ume asko elkartzen zirela txerrikaleko Xirula Mirulan, "Manoloren inguruan", bere abestiak kantatzeko. "Han ziren Jose Antonio [Azpeitia] eta Kakax, Kokox eta Kirriki, besteak beste".

"Handitzen handitzen, otartekoa esku batean eta bestean txistua genuela abiatzen ginen musika eskolakoak Atotxara, bat, bi, hiru, lau, bost, sei, zazpi... Haurren agerraldian berak konposatutako piezak jo izan ditugu herriko haur ia guztiok", oroitu du. Zarauzko eta Euskal Herriko haur gehienen musika bizipenak Urbietari zor zaizkio Txurrukaren arabera.

Alkate bezala ere baditu oroitzapenak: "Azken sanpelaioetan ohore handia izan da niretzat Manolo Haurren Danborrada bizitzera udaletxeko balkoira gonbidatu ahal izatea. Berarekin bertan bizi izan genituen uneak bihotzean gordeak ditut, betirako". Urbietak hainbat omenaldi eta aitortza jaso ditu, baina, berak bat nabarmendu du: "Alkate bezala, gogora ekarri nahi dut 1996.urtean Zarauzko Udalaren Kultur Merezimenduaren domina jaso zuela". Halaber, gogoratu du aurreko agintaldian martxan jarritako musika eskolak "bere izena zaindari izatea" aho batez erabaki zela.

"Gure herriko Musika Plazan biziko zara betirako, Manolo! Gugan bego".


Madalenetako Alabergako danborradan izena emateko azken eguna, bihar

Madalenetako Alabergako danborradan parte hartu nahi dutenek, bihar izango dute izena emateko azken eguna. Horretarako, Alabergako auzo elkarteko lokalera jo beharko dute bihar (hilak 26) 18:45etatik 19:45etara.

Antolatzaileek herritar guztiak animatu dituzte parte hartzera.


E-rezeta martxan hasi da Lekeition

Lekeitiar bat errezeta elektronikoaren azalpena entzuten Atea kaleko farmazian

Errezeta elektronikoa erabiltzen hasi dira gaur, Lekeition. Hori dela eta, herriko osasun zentrua eta farmaziak bisitatu dituzte Carlos Sola Osakidetzako Asistentzia Sanitarioko zuzendariordeak, Dora Jimenez Osakidetzako farmazialaria eta E-rezeta proiektuaren arduradunak, eta Bizkaiko Farmazilarien Elkargo Ofizialeko arduradunak. Osasun zentruan egon ondoren, Atea kalean dagoen Koldo Gorostiagaren farmazian egon dira. Hasierako galderez gain, herritarrek ondo hartu dutela e-rezeta azaldu du farmazialariak. “Pazienteak errez hartu du, eta onerako izango da”, adierazi du. Lehenengo eguna izanik, bi lagun eduki dituzte laguntzen farmazian, ordenagailuaren zein erabilpenaren zalantzak argitzeko.


Zugarramurdiko Sorgin Haizea antzerki taldea Logroñon izan da

Azaroko lehendabiziko asteburuan Logroñon aritu zen Zugarramurdiko Sorgin Haizea antzerki taldea. Badira urte batzuk, 1610ean Logroñon inkisizioak egin zuen epaiketaren inguruan hainbat ekitaldi antolatzen dituztela; sorginkeriaren inguruko kontu ilunak argitu nahian.

Hala, 1610ean gertatuakoaren berri ematen duen antzezlan bat eskaintzen dute eta emanaldiaren zati bat Zugarramurdiko taldeak hartzen du bere gain. Ebro ibaiaren bazterrean dagoen Oroimenaren Oihanean, erre zituzten 11 lagunen izenekin monolito bat emana dago, eta ondoan lore eskaintza eta omenaldi ttiki bat ere egin zuten.


Armagabetzeko mekanismoak sortzeko deia egin diete Euskal Herriko gobernuei

NEB Nazioarteko Egiaztatze Batzordean oinarrituko litzatekeen gidaritza edo egiaztatze batzorde bat sortzea proposatu dute, armagabetze prozesuari begira.

Urtarrilaren 30ean Gernikan (Bizkaia) egindako foroaren ondorioak plazaratu dituzte antolatzaileek, Bake Bideak, Gernika Batzordeak, Uharanek eta Antxeta Irratiak. Azaldu dute armagabetzeko prozesuan lagundu beharko luketela Eusko Jaurlaritzak eta Nafarroako Gobernuak. Gizarte Foroak gidaritza edo egiaztatze batzordea eratzeko bilera sorta batzuk abiatuko ditu hainbat eragilerekin, nola osatu beharko litzatekeen adosteko eta bakoitzaren eginkizunak hasieratik finkatzeko. Gainera, azpimarratu dute beharrezko dela Eusko Legebiltzarrean eta Nafarroako Parlamentuan batzorde horrekin lotura egiteko mekanismoak sortzea, "armagabetze eta armen suntsitze prozesuaren jarraipen diskretua egiteko". Ipar Euskal Herriko hautetsiekin ezaugarri berak lituzkeen batzorde bat osatu beharko litzateke. Beste behin, armagabetze prozesuan gizarteko eragile guztiek inplikatubeharra azpimarratu dute, hau da, instituzio, gizarte zibil eta eragile sozialek.

Espainiari eta Frantziari armagabetze prozesua laguntzeko deia egin diete, edo, "bederen", ez oztopatzeko eskatu. Horien jarrera direla eta, Eusko Jaurlaritzari eta Nafarroako Gobernuari dei egin diete mekanismoak sortzeko, segurtasun eta ordena publikoaren inguruan dituzten eskumenak kontuan harturik: "Egokia litzateke aipaturiko jurisdikzioetan armagabetze osoa egiaztatuko luketen tresnak izatea".

Horrez gain, azpimarratu dute aktoreak eta "gizarte zibil antolatua" elkartzeko eta lotzeko esparrua sortu beharra dagoela, eta elkarlanerako prest daudela: "Gizarte Foro hau eta osatzen duten antolakundeak prest gaude NEBekin, instituzioekin eta ukituak diren aktoreekin lan egiteko".

Era berean, Europako eta nazioarteko instantziei armagabetzearen eta armen suntsitzearen inguruan informatzeko beharra azpimarratu dute: "Hiekin mintzatu beharko lukeela deritzogu, armen, munizioen eta lehergaien suntsitze prozesu bat berri ona baita Europako biztanle guztiarentzat".


Festa giroan aurkeztu dute ikastolaren 50. urteurreneko aldizkaria

Azpeitiko Ikastola Ikasberrik ekitaldi jendetsuarekin eta festa giroan aurkeztu du gaur, ostirala, Urola bailarako ikastolaren sorrerako 50. urteurrena ospatzeko argitaratu duen aldizkaria. Sanagustinen jarria zuten hitzordua 19:00etan, eta ordu horretarako beteta zegoen kulturgunea. Ikasle, irakasle, guraso... gaur egungoek eta garai batekoek bat egin dute aurkezpenean.

Gonbidatuak ere ez dituzte falta izan: Eneko Etxeberria alkatea eta Leire Goenaga Hezkuntza zinegotzia Udala ordezkatuz, Koldo Tellitu Ikastolen Elkarteko lehendakaria eta Inazio Mari Olarte ikastolaren sortzaileetakoa lehen lerroan eserita izan dira, Josu Azpillaga Azpeitiko Ikastola Ikasberri Kooperatibaren Azterkaritza kontseiluko lehendakariaren eta ikastolako zuzendari Beñat Azurmendiren alboan.

Ikastolako antzerki tailerrean ari diren ikasleek gidatu dute ekitaldi osoa. Haiekin batera oholtzara igo da hasieran Oihana Elduaien kazetaria eta Ikasberriko ikasle ohia; berak koordinatu du gaur aurkeztu duten aldizkaria. Antzerki tailerrekoen aurkezpentxoak tartekatuz, ikastolaren ibilbidearen errepasoa egin dute Sanagustingo pantailan, argazkiekin eta bideoekin. Ikasberri Kirol Elkartean ari diren ikasleak ere igo dira oholtzara, modelo pase bat irudikatuz, eta ikasle, irakasle eta guraso talde batek fandangoa eta arin-arina dantzatu dituzte. Tellituk, Azpillagak eta Azurmendik hitza hartu dute azken txanpan eta, ekitaldia agurtzeko, ikasleek gidatuta Behin betiko abestu dute denek.


Ximon Peres koma egoeran, garuneko hemorragia izan ostean

Peres Israelgo presidentea izan zen 2007 eta 2014 artean; 1994an, Osloko Itunak sinatu eta gero, Bakearen Nobel Saria jaso zuen, Isaac Rabin eta Jassir Arafat Palestinako presidentearekin batera.

Ximon Peres Israelgo presidente ohi eta Bakearen Nobel sariduna (93 urte) koma egoeran eta arnasgailu bati lotuta dago, buruko hemorragia larria izan eta gero, ospitaletik zabaldu dutenez.

Izik Krais Tel Hashomerreko (Tel Aviven kanpoaldean dago) Shiva Ospitaleko zuzendariak adierazi duenez, koma egoera eragin eta hodia ipini diote Peresi, eta senideekin batera dago, hainbat proba egin ostean, Haaretz Israelgo hedabidearen arabera.

Datozen orduotan, presidente ohiaren familiak zer egin erabaki beharko du, gaineratu du medikuak.

"Une honetan buruko kaltea ez da arazorik nagusiena. Lanean ari gara bere bizitza arriskutik kanpo uzteko", David Orion ospitaleko Kardiologia Saileko buruaren hitzetan.

Bestalde, David Lau Israelgo errabino askenazien buruak Peresen alde otoi egiteko eskatu dio gizarteari. "Israelgo herriaren zerbitzura eta segurtasuna indartzeko gauza on asko egin zituen", adierazi du.

Benjamin Netanyahu lehen ministro israeldarrak ospitaleko zuzendariarekin hitz egin du gauean, haren osasunaren berri lehen eskutik ezagutzeko.

Gainera, Reuven Rivlin Presidentetzan Peresen lekua hartu duen gizonak ziurtatu duenez, "kezka handiz jarraitzen du ospitaleko parteak eta herri guztiarekin batera otoi egiten du", "Ximon laguna" suspertzea eskatuz.

Aurreko asteko astelehenean, ebakuntza egin zioten Peresi, taupada-markagailu bat ipintzeko, azken urtean bihotzeko zenbait arazo eta arritmia izan eta gero. Gainera, arteria bat zabaltzeko beste ebakuntza egin zioten.

Israelgo politikagintzan eman dituen 60 urte baino gehiagoan, 2007 eta 2014 artean Israelgo presidentea izan zen, birritan hartu zuen lehen ministro kargua, bi aldiz izan zen bitarteko lehen ministroa eta 12tan jardun zen ministro gisa.

1994an, Osloko Itunak sinatu ostean, Bakearen Nobel Saria jaso zuen, Isaac Rabin lehen ministro israeldarrarekin eta Jassir Arafat Palestinako presidentearekin batera. 1995ean hil zen lehenengoa, eta 2004an, bigarrena.


Artea arakatzeko zientzia

Artelanak aztertzeko, fisikan eta kimikan oinarritutako teknikak erabiltzen dira. Ezkutuko zirriborroak igartzeko eta faltsutzeak antzemateko balia daitezke halakoak.

Kontrako muturretan dauden arloak direla ematen du gehienetan. Errepikaezina izateak eramaten du artelan bat objektu huts zena balio preziatu bihurtzearen gorentasunera. Zientziaren munduan, berriz, esperimentuek ezinbestean errepikagarriak izan behar dute onartuak izateko. Distantziak distantzia, zientziak eskainitako tresnak ezinbesteko aliatu bilakatu dira museoetan eta arte ederren fakultateetan. Kasualitatez bi mundu horien arteko zubian ikusi zuen bere burua orain dela urte batzuk Oskar Gonzalez Mendia kimikariak. Eta zubi horretatik paisaia miresgarria ikusteko parada zegoela konturatu zen.

Botiken analisiari buruzko doktore tesia egin zuen Gonzalezek, baina EHU Euskal Herriko Unibertsitateko Arte Ederren Fakultatean klaseak ematen hasi zenean piztu zitzaion artearekiko grina. Kultura Ondareen Zaintza eta Zaharberritzeari buruzko graduan kimika irakasten du ordutik hona. Arlo horretan, ohikoak diren analisiak margolan bati nola aplikatzen zaizkion azaltzen die Gonzalezek ikasleei: «Gorri batean merkurioa edo konposatu kimiko bat dagoen jakitea ezinbestekoa da gero margolan hori garbitu behar bada. Eta garbiketa hori egiteko erabiltzen diren disolbatzaileen ezaugarri kimikoak ezagutzea ere beharrezkoa da».

Gonzalezek azaldutakoaren arabera, bi arlotan zatitzen da zaharberritzaileen lana. Batetik, suntsigarriak ez diren teknikak erabil daitezke. «Ahal bada, noski, teknika horiek hobetsi behar dira, artelana babeste aldera», ohartarazi du adituak. «Begi bistaz, lupa edo mikroskopio baten laguntzaz, gauza asko jakin daitezke margolan bati buruz, baina X izpiak eta infragorriak ere erabiltzen dira irudiaren azpian zer dagoen ikusteko».

Beste aukerarik ez dagoenean baino ez dira erabiltzen teknika suntsigarriak. Estratigrafia izenekoa, esaterako. «Lagin txiki bat hartzen da, eta hor diren geruzak ikusten dira. Izan ere, margolan batean, begien aurrean duguna baino askoz gehiago dago». Faltsutze bat ote den jakiteko, kromatografia erabiltzen dute. «Adibidez, XV. mendekoa omen den pigmentu batean XX. mendean asmatutako konposatu bat topatzen bada».

Zirriborro ezkutuak

Izpi infragorrien bidezko analisiek misterio asko argitzen lagundu dute. Madrilgo Prado museoan dagoen Gioconda ekarri du gogora adituak: «Koadroaren atzeko aldea beltzez estalita zegoen, baina teknika hori baliatuta ikusi zuten jatorrizko Gioconda-n zegoen antzeko paisaia zegoela horren atzean. Hala ondorioztatu ahal izan zuten seguruenera Leonardoren ikasle bat izan zela lanaren egilea».

Zientziak aurrera egiten duen heinean, gainera, teknika horiek hobetu egiten dira. EHUko Arte Ederren Fakultateko beste ikertzaile batek izpi infragorrien teknikak zehatzagoak izateko metodoa iragarri berri du. Berrehundutako margoetan erabiltzen dute. Prozesu hori ohikoa izan da historian zehar egin diren zaharberritze lanetan: margolan baten euskarria zahartzen denean, ehun berri bat jartzen diote atzean. Baina horretarako erabili diren itsasgarriek analisietan eragina dutela topatu du Pilar Chaves zaharberritzaileak. Horrek interpretazio akatsak sorrarazten omen ditu.

Margolanean dauden pigmentuen eta zaharberritzean erabilitako itsasgarrien pisu atomikoen aldean datza gakoa. «Pigmentuetan dago, normalean, pisu atomikoen arteko ezberdintasunik handiena, eta ez aglutinatzailean. Margoaren pigmentuen osaeraren arabera, dokumentu erradiografikoek kontraste handiagoa ala txikiagoa izango dute», azaldu du Chavesek.

Dokumentu erradiografiko asko berrazterketa iradokitzeko bidea ematen du ikerketak, adituaren arabera. «Hala, zenbait egileren sormen prozesuaren inguruan datu gehiago eskuratzea posible izango da, eta zaharberritzeetan erabiltzen diren materialen eraginari buruzko ezagutza handitzeko aukera izango dugu, gainera».


Izendatzearen balioa

Egilea: Iñigo Aranbarri.

Argitaletxea: Susa.

Ez da arraroa gatazka garaikideei buruzko literaturan distantziarekin jokatzea. Izan ere, urruneko herri zapalduen egoerak edo aspaldiko gatazketako tragediek berehala ekartzen dizkigute gurearen oihartzunak. Iñigo Aranbarrik XVIII. mendeko Azkoitiko matxinada eta egungo egoera soziala uztartu ditu Apirila nobelan.

Bi garaien arteko lotura egiteko moduan Julio Cortazarren Gaua ahoz gora narrazioaren teknika sumatzen da: bi espazio-denbora nahasten dira, eta, une batean, ez protagonistak ez irakurleak dakite zein den benetako egoera eta zein irudimenak sortua. Horrela, idazleak aukera du orduko egoeraren eta gaurkoaren arteko paralelismoak bilatzeko; jakina, irakurleak pentsatu beharko du paralelo horiek zenbat gerturatzen diren elkarrengana, eta iradokitako lotura egitea kontzeptualki zilegi ote den.

Historiaren eskutik, memoriak toki garrantzitsua du Aranbarriren literaturan. «Horixe da historia, kea. Lurruna. Lausoa», zioen Zulo bat uretan nobelako protagonistak; «puzzlea da iragana» esaldiak gurutzatzen zuen Zamaontzia; Apirila nobelan, berriz, begi bistan jartzen zaigu Historia garaileek idazten dutela: «Izenak dira mundua bitan banatzen ari direnak», eta aurrerago, «hala doaz izen batzuk hitzez hitz zikintzen». Horregatik, esangura berezia du Esteban Alberdiren ekintza xumeak: tabernako komuneko atean «Nikos Kokkinias» idazten du, Greziako Legebiltzarraren aitzinean bere buruari su eman zion gizonaren izena, eta izendatze hori memoria ariketa umil bezain noblea bihurtzen da. Memoria ariketa da protagonistak osatzen duen hildakoen mapa ere, krisiak hil dituenak mapan kokatuz egindako kartografia lana. Historia mugatzen duten hesolak garaileek jartzen badituzte, espazio horretatik kanpokoa da Aranbarrik bilatzen duena; «esan bestela nork idatziko duen honetaz».

Nobelaren eragozpen nagusia subjektuaren aldaketa da. Hasieran —lehen lau kapituluetan— pertsonaia garaikidea aurkezten zaigu protagonista nagusitzat; baina gero, iraganeko istorioan, bere errainua ia erabat desagertzen da. Orainaldia hizpide duten atalak ez dira guztien herena ere, eta iraganean erdigunean dagoena ez da Esteban, ez eta norbanakoaren tragedia pertsonala ere, baizik subjektu kolektiboa eta gertaera sozialak. Arazoa ez da indar gehiena matxinadak izatea, zinez baita interesgarria istorio hori, baizik eta bi garaien arteko lotura gorpuzten duen pertsonaia ia erabat desagertzea pasarte luzeetan.

Matxinadari dagokionez, erretratu sozial zabala eraikitzen du nobelak. Ikusten da, gainera, idazleak manikeismoa saihestu duela; hor daude, besteak beste, gatazkan funtzio esanguratsua hartzen duten Teresa edo Olaskoaga erretorea. Pertsonaien gogoetak, berriz, zehar estilo librea dotore baliatuz ematen zaizkigu. Azkenik, bereziki nabarmentzekoa da Apirila-ren estiloa. Aurreko nobeletan baino elipsirako joera gutxixeagorekin akaso, narrazioa are orekatuagoa da. Aurrera jauzi txikiak egin eta gero berriz atzera etorriz, ahozkotasun airea du ia kontakizunak, betiere erritmo eta kadentzia gustagarrian, eta hizkuntza joriarekin.

Inondik ere, subjektu aldaketak badu zerbait tranpa literariotik. Inork esango du norbanakoaren desagerpenak egiatik ere baduela puska bat, eta hori ere baliteke. Azken batean, oso ongi ekartzen du Apirila-k historia literaturara; trama interesgarria, memoriari eta egoera sozialari buruzko lerroarteko gogoetak, eta literatur estilo fina.


Baztan Errugbi Taldeak Zilarrezko Kopa irabazi du Mallorcan

Maiatzaren 14ean, larunbata, Old Partneronians taldearen aurka lortu zuten garaipena

Maiatzaren 14ean, larunbata, jokatu zen Mallorca Beach Rugby Torneoa Mallorcako hondartzetan. Baztango Errugbi Taldeak bi talde eraman zituen torneoan jokatzeko, A taldekoak lehenengo kanporaketan kaleratuak izan ziren eta B taldekoak zilarrezko mailako finalera iritsi eta garaipenarekin etxeratu ziren.

Maiatzaren 14ean, larunbata, jokatu zen Mallorca Beach Rugby Torneoa Mallorcako hondartzetan. Baztango Errugbi Taldeak bi talde eraman zituen torneoan jokatzeko, A taldekoak lehenengo kanporaketan kaleratuak izan ziren eta B taldekoak zilarrezko mailako finalera iritsi eta garaipenarekin etxeratu ziren.

18 taldek hartu zuten parte torneoan eta Baztango Rugby Taldeko B taldeak finaleraino iristea lortu zuen. Finalean aurrez aurre Old Partneronians talde Ingelesa izan zuen.

Baztan Rugby Taldekoak bi eta hutsekoarekin galtzen hasi ziren. Baina partidari buelta eman eta hirunako berdinketa lortu zuten. Horregatik luzapenean erabaki zen nor izango Zilarrezko Torneko garailea. Lehen tantoa egiten zuen taldeak lortu zuen garaipena. Baztandarrek jokaldi dotore baten ondoren tantoa egin eta kopa etxeratzea lortu zuten.


Astelehenean izango da Ibilbide Antzeztuak egitasmoaren azken saioa

Patxi Santamaria eta Inazio Tolosa aktoreen eskutik, aurtengo laugarren eta azken saioa izango du Ibilbide Antzeztuakek. Herriaren historia antzerkiaren bitartez eta umorea baliatuz erakustea dute helburu.

Abuztuko bigarren saiora heltzear da egitasmoa, eta udako laugarren eta azkenera. Ohi bezela, bi saio antolatu dituzte: bata euskaraz, goizeko 11:00etan, eta bestea gazteleraz, 13:00etan. Sarrerak aurrez erosi beharko dira Turismo Bulegoan 4 euroren truke.

Partehartzaileak parrokiko lorategian hasi eta alde zaharrean barrena arituko dira, Zarauzko etxebizitza eta gertakari historikoen berri ematen dietelarik Tolosak eta Santamariak.

Hona hemen hirugarren saioko argazki galeria.


Odriozola: 'Batzuetan ametsak egi bihurtzen dira. Kontxatik Mundialera'

Realeko jokalaria den Alvaro Odriozola Espainiako selekzioaren deialdian sartu da Errusiako Munduko Txapelketa jokatzeko.

Alvaro Odriozla Realeko jokalaria Espainiako selekzioaren deialdian sartu da Errusiako Munduko Txapelketa jokatzeko. Jokalariak adierazi duenez, Mundiala joklatzea "egi bhurtu den amets bat da".

"Kontxatik Mundialera", jarri du Odriozolak bere twitter sare sozialeko kontuan. Testuari lagunduz, argazki bat jarri du, bera itxasoari begira Kontxako hondartzan, Realeko eta Espainiako selekzioko elastikoekin. "Hondartzan jokatzen hasi nintzen futbolaria izango nintzela imajinatzen, eta batzuetan, ametsak egi bihurtzen dira: Realarekin debuta egin nuen, eta selekzioaren deia jaso nuen ondoren. Eskerrak eman nahi dizkiet nire taldekideei, euren laguntza gabe ez baitzen hau guztia posible izango. Kontxatik Mundialera", adierazi du Odriozolak.

Azken denboraldian Realaren lehen taldean indartsuen sartu den gazteetako bat izan da Odriozola. Duela 16 hilabete Reala B taldean jokatzen ari zen, Bigarren B Mailan. Carlos Martinezen eta Joseba Zalduaren lesioek eragin zuten Alvaro Odriozolak debuta egitea Realarekin 2017ko urtarrilaren 16an Malagaren aurka eta ordutik aurrera lehen taldeko jokalari garrantzitsuenetako bat izan da.


Errezilgo Otegitxo baserria erre da

Larunbat gauean Errezilgo Otegitxo baserriak su hartu eta barrutik dena erre zen. Letea auzoan dago baserria, Izarre landetxetik eta Berriki baserrietatik gertu. Duela urte batzutatik ez zen inor bizi bertan, ukuilu eta biltegi bezala erabiltzen zuten. Herritar batek baserria sutan zegoenaren abisua eman eta Oriako eta Urolako suhiltzaileak joan ziren bertara. Baina, baserria belarra gordetzeko erabilia zenez, suhiltzaileak iritsi zirenerako suak indar handia zuen hartuta, eta ordurako teilatua ere erorita zegoen. Baserriaren hormak bakarrik gelditu dira zutik eta barrua dena erre da. Suhiltzaileak sua itzali arteko lanean jardun zuten, eta orain Ertzaintza sua zerk eragin duen aztertzen ari da.


Larunbatean ekingo dio denboraldiari Lauburuk

25. urteurrena betetzera doan urtean, berrikuntza asko prestatu ditu taldeak: klub mailan, baita kirol mailan ere.

Hogeitabostgarren urteurrena betetzera doan denboraldian, astindua eman dio Lauburuk bere egiturari, bere historiako proiekturik handiena eratuz. Haztea eta hedatzea. Horra, Juan Pablo Zubelzuk zuzenduko duen klubaren jomuga. Eta momentuz ez doaz bide okerretik, udalaren eta Foru Aldundiaren onespenak jaso baititu.

Bide horretan, Uzturpe Ikastolarekin hartuemanerako hitzarmena sinatu berri du. «Bien arteko elkarlana bultzatzea beharrezkoa da» adierazi dute klubetik. Honi esker, Ikastolako neska-mutilek areto futbolean aritzeko aukera izango dute. Pasa den urtean, hamar taldetan banatutako 100 haur izan ziren Uzturpen. Honekin, Lauburuk, orain arte ez zuen bidea irekiko du: nesken taldeena.

Kanpo laguntzak ere bilatzeko esfortzu berezia egin du aurten Lauburuk, lehen aldiz, bazkide kanpaina abiatu baitu. Bazkideek urtero 50 euroko kuota ordaindu beharko dute eta, batzarretan parte-hartzeko aukera izango dute. Urteko abonuak, berriz, 30 euroko salneurria izango du, eta sarrerak lau eurokoa.

Komunikazio alorrean ere hobekuntzak egin ditu klubak. Aipatutako hedapen prozesu hori errazteko, sare sozialak indartzeaz gain, webgune berria sortu du: www.lauburuke.com.

Maila eustea xede

Kirol arloari dagokionez, harrobia ardatz izanda, Bigarren B mailan mantentzea du helburu nagusia taldeak, Aitor Arevalo entrenatzaileak adierazi duenez. «Aurredenboraldia txukuna izan da. Indartsu amaitu dugu» dio prestatzaile billabonatarrak.

Bost astez, asteko bost egunetan aritu dira entrenatzen ibartarrak. Lan horren emaitza aurredenboraldiko azken neurketetan iritsi da. Joan den ostiralean, 5-1 irabazi zuen Laskorainen aurka; eta larunbatean, Donostian lauko txapelketa bat irabazi zuen bi neurketa irabazi eta bakarra berdindu ondoren. 1-0 irabazi zuen San Juan taldearen aurka, eta 4-1 Xota Bren kontra.

Denboraldia, berriz, larunbatean hasiko du, Belabietan, Mahastiak Labastida taldearen aurka.

Aldaketa asko

Denboraldi berriari begira, aldaketa asko izango ditu taldeak. Sei jokalarik utzi dute taldea: Zuhaitz Garmendia, Victor Silva, Jokin Zaldua, Iñigo Arrospide eta Koldo Urtizbereak. Lau aurpegi berri izango dira hutsune horiek betetzeko: Laskoraindik datorren Endika Uribe atezaina; azken urtea Tolosalan egin duen Borja Galarza; berriro ere lehen taldera datorren Cristian Davila; eta Egintzatik datorren Xabier Zuriarrain. Azken honek bigarren taldean jokatuko du, eta beharren arabera deituko du Arevalok.

Egutegia

1. Lauburu - Labastida Ira.13

2. Ebrosala - Lauburu Ira.20

3. Lauburu - Pinseque Ira.27

4. Segor - Lauburu Ur.04

5. Lauburu - San Juan Ur.11

6. Zierbena - Lauburu Ur.18

7. Lauburu - Fuenmayor Ur.25

8. Debabarrena - Lauburu Az.01

9. Lauburu - Aurrera Az.08

10. Colo Colo - Lauburu Az.15

11. Lauburu - Sala Quinto Az.22

12. Ibararte - Lauburu Az.29

13. Lauburu - Xota Abe.06

14. Santurtzi - Lauburu Abe.13

15. Lauburu - Agoncillo. Abe.20

16. Labastida - Lauburu Urt.10

17. Lauburu - Ebrosala Urt.24

18. Pinseque - Lauburu Urt.31

19. Lauburu - Segor Ots.07

20. San Juan - Lauburu Ots.14

21. Lauburu - Zierbena Ots.21

22. Fuernmayor - Lauburu Ots.28

23. Lauburu - Debabarrena Mar.07

24. Aurrera - Lauburu Mar.14

25. Lauburu - Colo Colo Mar.21

26. Sala Quinto - Lauburu Mar.28

27. Lauburu - Ibararte Api.11

28. Xota - Lauburu Api.18

29. Lauburu - Santurtzi Api.25

30. Agoncillo - Lauburu Mai.09


‘Kortxoenea, irautea sortzea delako’ dokumentala salgai dago

Kortxoenea, irautea sortzea delako izenburupean, gaztetxeko kideek eraikinaren historia biltzen duen dokumentala argitaratu dute. Kortxoenea gaztetxearen historia eta autogestioaren inguruko ikus-entzunezkoa da, eta liburuxka batekin batera salduko dute. Sei eurotan dago salgai. Bildutako dirua Kortxoenearen hustea dela-eta sortutako gastu judizialei aurre egitera bideratuko dute. Groseko Marruman, Parte Zaharreko Herria eta Rekalden, Amarako Kaxildan, Egiako Katan, Intxaurrondoko Zulo Zahar-en eta Antiguako Plateron eskura daiteke dokumentala.


Ezagutzen al dituzu aurtengo Hiritar Merezimenduaren Dominak?

Ramon Saizarbitoria, Peter John Brown, Joaquin Perez Iriarte, Andresa Portugal eta Lourdesko Amaren Abegi Elkartea. Ezagutzen al dituzu aurtengo Hiritar Merezimenduaren Dominak?

Bideoa: Donostiako Udala.


Aurrera beti

Datorren hilean betetzen dira ehun urte Jose Maria Arizmendiarrieta jaio zela.

Bere jarduera Bilbon eraman izan balu, eta ez Debagoienean, askoz ezagunagoa izango litzateke. Eta abertzaletasun politikoa alde batera utzi izan ez balu, gaur egun miresle askoz gehiago izango lituzke.

Eusebio Erkiagak, baina, honela idatzi zuen 1976ko abenduan, Arizmendiarrieta itzali eta gutxira: "Euskalerria iñork ez dakian aiñean maite izaten jakin dau. Eta ori irakatsi ere bai, ez agirian eta barriketaz, egitada etenbakoetan baiño".

Txostenetan sarritan agertzen da, ezberdintasun ekonomiko-sozialei dagokienez, Debagoienaren egoera orekatuagoa. EGAB erakundearen 2014ko udazkeneko azterlanean ere (Lurraldeen arteko desorekak EAEn), gure eskualdeak ditu adierazlerik hoberenak. Hori, besteak beste, "gauzatxo" bati esker da: Arizmendiarrietak Ulgorreko estatutuetan jasotako ordainsari sistema. Finkatu zuen soldata baxuenaren eta altuenaren arteko tarte estua; edo, beste hitzetan, gutxienezko eta gehienezko soldata. Mundua aldatzeko moduko ezaugarria. Horretarako eta bizitzarako bazuen esaera bat: aurrera beti!


'Atrápame si puedes' saioko bigarren zakua irabazi du Iratik

Irati, 28 urteko aholkulari komertziala, izan da 'Atrápame si puedes' saioko eskailera osoa akatsik gabe egin duen bigarren lehiakidea.

Irati, 28 urteko aholkulari komertziala, izan da 'Atrápame si puedes' saioko zakua irabazi duen bigarren lehiakidea. Ondorioz, 5.000 euro jasoko ditu lanean nazioartean aritzen den ordiziar honek.

Asteazkenean, 500 euroko saria jaso zuen

Astean zehar ere ondo aritu da Irati, asteazkenean saio bukaerako eskaileran haren aurkariari gailendu eta 500 euro jasota. Bide horri jarraituta, ostegunean ere finalera iristea lortu zuen, baina Ibanek aurrea hartu zion. Ordura artekoa gutxi iritzita, dena emateko asmoarekin aritu da Irati, ostiraleko saioan zakuan bildutakoa eskuratu duen arte. Guztira, beraz, 5.500 euro eramango ditu Ordiziara.

Nortasun handiko lehiakide alai eta ausart honek helburu bakarra izan du saiora etorri zenetik: zakua irabaztea eta diru hori metal giroko itsas bidaian xahutzea. Musika ilunarekiko zaletasun handiari esker lortu du ‘Atrápame si puedes’ saioko bigarren zakua.


Twitter ez da bakarrik TT

Azken urtean Twitter modan jarri da ia leku guztietan. Kazetariek asko erabiltzearen ondorioetako bat da, tresna albiste bilakatzea. Oraindik ez da sare sozial masiboa, Facebook edo Tuenti gaztetxoen artean izan daitekeen bezala, baina sektore batek normaltasunez erabiltzen du informazioa trukatu eta iritziak emateko.Twitter erabiltzaile euskaldunon artean obsesio bat hedatu da azken aldi honetan, Trending Topic edo Modako Gaiak sortzeko. Trending Topic bat momentu zehatz batean asko aipatzen ari den gai bat da, algoritmo konplexu batek hala erabakitzen badu. Hau da, gakoa ez da zenbat aldiz aipatzen den hitz bat, baizik eta zenbat aldiz ari den aipatzen aurreko aldiekin alderatuta eta erabiltzaileen barreiatzea zein den. Okerrago da erabiltzaile batek zerbait 100 aldiz aipatzea 50 erabiltzailek birritan aipatzea baino. Katalan hiztunak asko dira eta, horregatik, erraztasun handiagoa dute TT horiek lortzeko, eta askotan inbidia sortzen dute euskal erabiltzaileen artean.Kanpaina asko egiten ari dira gaiarekin: "lor dezagun X arazoa TT bilakatzea, mundu guztia jakin dezan". Arazoa da horretarako sare sendoa behar dela, jende askok parte hartzen duena, momentu zehatz batean aktibatzen dena... errazagoa da, baina, modu autonomoan sortzen direnak, modu militantean sortzen direnak baino. Garapen handiagoa dute eta umoretsuagoak izan ohi dira.Twitterren helburua, baina, ez da bakarrik Trending Topicak sortu eta medioetan agertzea. Komunikatzea, mezuak ematea, modu labur batean iritziak finkatzea ere bada. Ez da bakarrik besteek diotena anplifikatzea, iritzia lagunek ulertzeko modu batean ematea ere bada. Euskaraz bizi nahi dugunok euskaraz iritzia ematea garrantzitsua da, baita sarean ere. Jende gehiago behar dugu sare honetan TTak lortzeko, baina helburua ez da hori bakarrik: gure artean komunikatzea ere izan behar da.Ildo horretan ulertu behar da #twittereuskaraz kanpaina: helburua ez da bakarrik guk euskaraz egitea, baizik eta tresnak berak guri euskaraz egitea. Kanpainak, gainera, izan ditu jada lehenengo fruituak. Erabiltzaileoi euskaratzeko aukera eman digute, hala nahi izanez gero guztia euskarara ekar dezagun.Datuak, gainera, euskara gehiago bisibilizatzea dakar. Katalanarekin batera estatu propiorik ez duten lehenengo itzulpenak izango dira. Gainera milioi bat hiztunetik behera duen lehenengo hizkuntza izango da Twitterren agertzen. Marka da gero!Euskara bisibilizatzen dugu erabiltzen, eta horretaz jakitun dira ere munduko enpresarik handienak. Googlek bere produktu guztiak euskaraz eskaintzen ditu behin lehenengo frogak gaindituta. Wikipedian 33. hizkuntzarik handiena gara, sakontasun maila egokiarekin; YouTubek, Tuentik edo Facebookek ere euskaraz egiten digute. Orain Twitter euskaratuta beste erronka bat lortuko dugu, pauso txikia, baina komunitatearen indarraren erakusgarri.Galder Gonzalez Larrañaga


‘Sortuko dira

besteak’ urriaren 26an, kiroldegian

Plazarik haundienak bete eta gero, Sortuko dira besteak emanaldia Hernanin izango da, urriaren 26an, kiroldegiko frontoian. Sarrerak salgai daude, 15 euroan, Biteri kultur etxean eta Oindi eta Aralar tabernetan.


Egungo hamar zinegotzietatik zortzi jarri ditu hauteskunde zerrendan Getxoko EAJk

Jose Luis Bilbao Bizkaiko ahaldun nagusia eta Andoni Ortuzar Bizkai Buru Batzarreko presidentea lagun zituela, gaur aurkeztu du udal hauteskundeetarako Getxoko EAJren hautagaien zerrenda Imanol Landa egungo alkateak. Azken lau urtetan egindako lanaz "harro" agertu da aurten ere jelkideen alkategaia izango dena. Horren adierazle, egungo zinegotzietatik bi baino ez direla "erori" zerrendetatik: Aitor Soloeta Ogasun eta Ekonomia Sustapen arduraduna eta Begoña Ezkurra Garapenerako Lankidetza eta Kalitate burua. "Azken hamarkadetan udalerriak ezagutu duen modernizazio proiektu zirraragarriaren" adibidetzat jarri ditu Landak: Maidagango trenbide-pasagunea lurperatzea, Romo Kultur Etxea, Getxo Antzoki berria, Gobela ibaiko lanak, BiskaiTIK proiektua... Getxo udalerriaren aldeko "apustu garbi" horren aurka, "oztopo nagusi bat" ikusten du egungo agintariak: "Lopez-Basagoiti hitzarmena, Getxo ere barne hartzen duena. Arrue bai ala bai alkate egiteko akordioa, Basagoitik Galean esan zuenez". Izan ere, Antonio Basagoiti Araba, Bizkaia eta Gipuzkoako PPren presidentea ondoan zuela, atzo aurkeztu zuen Marisa Arruek Getxoko popularren hautagaien zerrenda. PPri eta PSEri "zenbakiek ematen badiete, egin egingo dute", ohartarazi du Landa jelkideak. Argazkia: © Getxoko EAJ.

Getxo Udalerrirako EAJk aurkeztu duen udal hautes-zerrendako lehenengo hautagaiak:

1. Imanol Landa Jauregi: 44 urte. Abokatua. Getxoko alkatea.

2. Keltse Eiguren Alberdi: 47 urte. Zuzenbidean lizentziatua. Zinegotzia.

3. Koldo Iturbe Mendilibar: 42 urte. Zuzenbidean lizentziatua. Zinegotzia.

4. Joseba Arregi Martinez: 50 urte. Abokatua. Zinegotzia.

5. Ana Helguera Libano: 48 urte. Ekonomista.

6. Elena Coria Yanguas: 39 urte. Zientzia Politikoetan lizentziatua. Zinegotzia.

7. Alvaro Gonzalez Perez: 42 urte. Ingeniari Teknikoa. Zinegotzia.

8. Kepa Miñanbres Llona: 52 urte. Lan Zientzietan lizentziatua. Zinegotzia.

9. Josu Loroño Goienetxe: 52 urte. Komunikazio Zientzietan lizentziatua. Zinegotzia.

10. Itziar Epalza Urkiaga: 48 urte. Kazetaritzan lizentziatua.


Zabaldu dute badia inguruko bide berria, Hendaian

Arduradun politikoak, gaurko inaugurazioan

Gaur egin dute badia inguruko bidearen inaugurazioa Hendaian. Kilometro batekoa da Hendaiako zatia, eta bide horren zatirik handiena, 880 metrokoa, lau metro zabaleko pasabide batek osatzen du, egurrezkoa. Bertara iristeko hiru sarbide daude, bana mutur bakoitzean (Hendaiako tren geltokian eta Errotazilio karrikan), eta bestea Bidasoa karrikan. Laugarren bat ere izango du, harrizko zubiaren eta topoko bidearen artean egingo dena, eta igogailu bidezkoa izango da hori.

Egurrezko pasabidea Lapurdi eta Gipuzkoa arteko mugako zubien azpitik doa, eta Bidasoa ibai ertzetik jarraitzen du. Zati berri horri esker, badiako Hendaiako bidea Hendaiako hondartzatik Intzura auzoraino doa, 10 kilometroan, oinezkoentzako zein txirrindularientzako bidean.


"Ander" filma emango dute gaur Zinean

Roberto Castonek zuzendutako filma Alemaniako Berlinalen saritu zuten.

Gaur gaueko 22:15ean Emakume batzordeak "Ander" pelikula proiektatuko du Zinean. Ekintza hau ekainaren 28 egunaren harira antolatu dute. Egun hori Lesbianen, Gayen, Bisexualen, Transexualen eta Queeren (LGBTQ+) Askapen Sexualaren aldeko Nazioarteko eguna da.

ANDER

Ander, Roberto Castónek zuzedutako filma da. Bertan, berrogeitaka urteko Ander baserritarraren bizitza kontatzen da. Protagonistak bizikleta postua eta baserriko nekazaritza lanen artean jarduten du. Ama, aita eta arrebarekin bizi da baserrian. Egun baten istripua izango du eta bere ordez Peruko etorkin bat ekarriko dute baserrira lanera, Jose izenekoa. Hortik aurrera, Anderri sentimendu batzuk sortuko zaizkio eta barrutik gatazka bat eragingo diote.

Pelikula hau iazko Berlinalen saritua izan zen, Arte eta Saiakera saria jaso zuen.


Kontseilaritzatik irteteko eskainitako aukerei muzin egin zien idazkari judizialak

2017ko irailaren 20ko elkarretaratzea «iskanbilatsua» izan zela esan du Del Toro funtzionarioak. Mossoek izandako jarrera jarri du auzitan


Erresuma Batua: lurrikararen osteko iritzi eta sentimenduak

Erresuma Batua Europar Batasunetik irtengo da. Herritarren gehiengoak horrela erabaki du. Erresuma Batuaren batasuna bera kolokan jartzen al du hautu horrek? Eta Europar Batasunaren proiektua domino efektuaren atarian ote dago? Erabaki historiko batek uzten dituen galdera konplikatuak dira.

“Oro har, Erresuma Batuan barne, ez dut uste komunitate historikoaren kontzeptua zalantzan jartzen denik”, dio analisi politikorako EKAI Center Fundazioko presidentea den Adrian Zelaiak: “Zalantzan jartzen dena aurrera eraman diren politikak eta hartzen diren erabakiak dira”. Brexit-ak eragin duen zurrunbiloa Europako proiektua berregituratzeko baliatu daitekeela uste du: “Arriskua aukera estrategikoa bihurtu daiteke. Izan ere, Erresuma Batuak Europar Batasunean izan duen jarrera oztopo estrategiko bat izan da hainbat urtetan”. Hori bai, mehatxu ekonomiko eta instituzionalari aurre egiteko “erabaki bizkorrak” hartu behar direla uste du: “Portugalen, Italian, Grezian, Frantzian eta Alemanian, esaterako, badaude Europako Batasuna ezbaian jartzen duten eskuma edo ezkerreko mugimendu indartsuak”.

Eta Brexit-ak zein egoeratan uzten du Erresuma Batua? Askok eskatzen duten lez erreferenduma errepikatzea zaila da Zelaiaren ustez: “Teorian posible da, baina hori gauzatzea gogorra litzateke, auskalo zer mailatako barne zatiketa gaindiezina eragingo lukeen”.

Horiek aditu baten iritziak dira, baina britainiarren sentipenak ere jaso gura izan ditugu. Batetik, Durangaldean bizi diren ingeles bik euren sorterrian gertatu denari buruzko iritzia elkarbanatu dute; Erresuma Batuan bizi diren Durangaldeko lagun bik, berriz, han ikusi eta bizitakoa kontatu digute.


100 euroko balioa duten hamar txeke banatu ditu Ibai-Artek

Ibai-Arte merkataritza elkartearen ekaineko eskaintzari esker Ibai-Arte txartela erabili duten hamar arrasatearrek 100 euroko balioa duten txeke bana eraman dute etxera gaur. Eguerdian banatu dituzte bezeroen fideltasuna saritzeko txekeak, Biteri plazan dagoen Rural kutxaren ondoan.

Hauek izan dira Ibai-Arte elkarteko ordezkarien eskutik saria jaso duten arrasatearrak: Maite Goikoetxea (Kili-Kolo dendan), Ana Belen Garcia (Sikol dendan), Miren Arizmendiarrieta (Expert Elkoron), Ana Gil (Nothing Without), Milagros Sebastian (Ume Arrasate), Itziar Muru (Gasolineran), Itziar Unzueta (Oskarbi), Jose Mari Salegi (Gasolineran), Maite Sebastian (Danatek) eta Leire Urbieta (Azpilikueta).

Uztailean ere eskaintza berezi batekin dator Ibai-Arte: bi pertsonendako 30 afari zozketatuko dituzte. Hala, irabazleak beste pertsona bat gonbidatu ahalko du.


Nahia Arrasate Landa gazteari agurra egingo diote Mutrikun

Joan zen astean zendu zen gazte mutrikuarra agurtuko dute zapatuan [martxoak 4], 17:00etan, kantina parean. Mutrikuko hainbat herritarrek eta taldek antolatuta egingo da agur ekitaldia. «Dantza taldeak zer edo zer berezia antolatu nahi izan du bera gogoan hartuta. Nahia eta bere familia oso ezagunak dira, eta ezagun guzti horiek batze aldera, zapatua iruditu zaigu horretarako egunik aproposena. Kanpotik ere jende asko etorri daiteke», azaldu dute Arrasateren familiaren hurreko kideek.

Gure Ametsa dantza taldeaz gain, herriko beste hainbat taldek ere parte hartuko dute bertan. «Nahiaren senideek eta lagunek, senideen lagunek, bertso eskolako kideek eta Txantxangorrikoek ere parte hartuko dute ekitaldi hunkigarrian».

Gaztearen familiaren hurrekoek azpimarratu dutenez, bestalde, «ekitaldi zabala» izango da. «Ez da zerbait itxia izango. Nahi duena parte hartzera gonbidatuta dago». Gaineratu dutenez, eguraldi ona edo txarra egin, kantina parean egingo dute ekitaldia.


Euriari aurre egin zioten atzo 176 txirrindularik Master Klasikoan

Nahiz eta eguraldiak ez zuen lagundu, 176 txirrindularik parte hartu zuten atzo Laudioko Master Klasikoan. Elite mailan Javier Montillak (zona BIke) irabazi zuen. Master 40 mailan, ordea, Gartxot Gizasola (Elorrioko T.E). Master 50 kategorian Arsenio Gonzalez (Artatxori) izan zen gairalea.


Zaballako espetxean 28 urteko gizon bat zendu da

Heriotza urtarrilaren 16tik 17rako gauean gertatu zen, presoa ziega barruan zegoela. Salhaketak Espetxe Erakundeei kritikatu die heriotza horren berri eman ez izana.

Bizkaiko 28 urteko gizonezko bat hil zen urtarrilaren 16tik 17rako gauean Zaballako espetxean (Araba). Espetxeko ordezkariek hala jakinarazi zioten presoaren familiari. Salhaketa elkarteak kritikatu du jakinarazpena familiara mugatzea, eta Espetxe Erakundeen bitartez gertaera horren berri eman ez izana. Espetxe barruko heriotza isilarazteko asmoa dagoela uste du elkarteak, eta Zaballako azken kasua "ezkutatze politika" baten erakusgarri dela gaineratu du.

Zendu zen gaztearen familiak Salhaketara jo zuen, urtarrilaren 19an. Elkarteari jakinarazi zioten espetxetik esan zietena: gaindosi baten ondorioz hil omen zen, eta ziega berean zegoen beste presoak ere gaindosia izan zuen. Azken hori, baina, bizirik zegoen.

Salhaketak zehaztu du heriotza horiek ez direla "naturalak". Cesar Manzanos elkarteko kideak nabarmendu du neurriak daudela halako gertaerak saihesteko. Are, ezagutarazi berri den heriotza "arduragabekeri" baten ondorioz gertatu zela nabarmendu du. "Susmoa zegoen hildakoaren ziegako kideak droga jaso zuela egun horretan bertan; halako kasuetan neurri bereziak har ditza espetxeko zuzendaritzak, gertatu dena galarazteko".

Zaballan ezagutarazitako azken heriotza "ezkutatze politikaren beste adibide" bat dela gaineratu du Manzanosek. Azken urteetan Espainiako Gobernuak kudeatutako espetxeetan gertatutako heriotzen %10a ere ez dira ezagutarazi. Are, nabarmendu du espetxe barruan lan egiten duten elkarteek ere ez dute horren berri ematen, jakinaren gainean egon arren. "Zerbait esaten badute espetxean lanean jarraitzea ukatuko dietela jakin badakite".

Espetxean gertatzen diren heriotzekin amaitzeko Salhaketak hainbat neurri eskatu ditu. Batetik, Fiskalak heriotza guztiak iker ditzala, ofizioz. Espetxeetako zuzendaritzei ere eskatu die familiei informazio guztia eta babesa ematea, baita gogorarazi ere auzibidea abiarazteko aukera dutela, erantzukizunak eskatzeko. Espetxealdia ez diren beste aukerak sustatzeko eskatu du Salhaketak: drogamenpekotasunetik ateratzeko programak... Halaber, larri dauden pertsonak kaleratzeko eskatu du. Azkenik, espetxeetako "masifikazioarekin" amaitzeko eskatu du.

Albiste hau Berriak argitaratu du eta Creative Commons by-sa lizentziari esker ekarri dugu ALEAra. Jatorrizko albistea eta informazio osatuagoa hemen duzu ikusgai.